text:
(Di bawah ini merupakan artikel dalam bahasa sunda, ada 5 artikel dengan pendapat saya serta kesimpulan artikelnya, semoga bermanfaat)
Rabu, 06 Maret 2013
Artikel Basa Sunda
di handap ieu teh mangrupa artikel dina basa sunda, aya 5 artikel jeung pamadegan abdi sareng kacindekan artikelna. mugi-mugi aya gunana.
(Di bawah ini merupakan artikel dalam bahasa sunda, ada 5 artikel dengan pendapat saya serta kesimpulan artikelnya, semoga bermanfaat)
(Di bawah ini merupakan artikel dalam bahasa sunda, ada 5 artikel dengan pendapat saya serta kesimpulan artikelnya, semoga bermanfaat)
Artikel 1
Basa, Kesenian, jeung kahirupan sunda
Ku ayana kamekaran téknologi internét nu ngarambah nepi ka tepis wiring, tétéla mawa pangaruh nu kalintang hadé kana kahirupan basa Sunda. Sanajan téknologi datangna ti deungeun, tapi lain hartina mareuman basa Sunda. Perkara ieu bisa diimeutan dina sawatara jejaring sosial, saperti facebook. Réa diantarana anu tara asa-asa deui ngawangkong téh ku basa Sunda tur bisa kabaca ku balaréa. Malah aya rasa kareueus kana basa Sunda, mangsa bisa ngawangkong ngagunakeun basa indung. Lebah dieu, bisa dicindekeun yén naon rupa anu jolna ti deungeun téh henteu salawasna goréng, malah nu hadé ogé kacida réana. Kilang kitu, kalintang gumantung kana kumaha carana urang ngamangpaatkeunana pikeun kahadéan.
Poé basa indung anu dipiéling saban 21 Fébuari tangtu bakal leuwih haneuteun ku ayana natrat yén basa indung téh hirup kénéh, dina harti masih diparaké ku masarakat dina wangkongan sapopoé. Lain baé basa Sunda, da kaasup basa indung sélér séjénna ogé jadi leuwih hirup ku ayana kamekaran téknologi. Lebah dieu seukeutna sawangan UNESCO téh, anu antukna netepkeun 21 Fébuari minangka Poé Basa Indung Internasional.
Héabna sumanget pikeun ngamumulé basa Sunda ogé bisa karasa ti kalangan rumaja. Contona, dina Féstival Drama Basa Sunda (FDBS) Pelajar anu diayakeun ku Téater Sunda Kiwari, pesertana bisa ngajaul ngaleuwihan targét panitia. Sabada pendaptaran FDBS Pelajar ditutup, kacatet 49 grup téater rumaja nu miluan dina éta féstival. Lain baé patandang ti Jawa Barat, da aya ogé peserta anu jolna ti Banten. Basa Sunda henteu bisa dipisahkeun ku wilayah administratip. Komo deui Banten mah kapan sidik Sunda pisan.
Ku leuwih hirupna basa Sunda, boh di dunya maya atawa dina kahirupan sapopoé, dipiharep mawa pangaruh hadé pikeun masarakat. Budaya Sunda tetep bisa kajaga pikeun ngawangun kahirupan nu silih asah, silih asih, tur silih asuh. Réréongan dina kahadéan, wanoh jeung baraya katut tatangga, muga leuwih natrat deui. Urang Sunda bisa ngigelan kamekaran jaman, bari henteu kudu ngaleungitkeun idéntitasna salaku urang Sunda. Pon kitu deui, taya salahna mikaresep kasenian deungeun kalayan henteu kudu mopohokeun kasenian banda urang.
Dina mangsa globalisasi kiwari, taya deui pilihan iwal ti kudu wani aub tarung dina persaingan. Urang Sunda kudu siap tandang makalangan sangkan henteu jadi galandangan di lembur sorangan. Pangpangna mah nurutkeun data statistik, di lembur sorangan ogé tétéla urang Sunda méh kaléléd ku para pendatang. Widang ékonomi, pulitik, katut kasenian, ulah nepi ka kajadian jati kasilih ku junti. Urang Sunda kudu bisa hirup kalayan walagri di lemah cai Sunda. Ironis kabina-bina mangsa nyaksian urang Sunda nu teu kabagéan pacabakan tur teu mampuh mibanda pangiuhan. Di sisi séjén, réa nu hirupna medah-meduh, malah ngarasa bingung kudu kumaha méakeun raja kaya.
Dina kaayaan sarupa kitu, naha kamana atuh palsapah “silih asih” téh jeung sasama téh? Naha urang bet téga ngantepkeun baraya nu katalangsara di sarakan sorangan? Ku kituna, lain baé ngamumulé basana jeung kasenianna, tapi nu leuwih utama mah miara ajén inajén jeung saripati kalinuhungan budayana pikeun dipraktékeun dina kahirupan sapopoé.
Lamun “silih asah, silih asih, jeung silih asuh” geus bisa diterapkeun dina kahirupan sapopoé, tangtu beuki éndah Sunda téh. Éndah alamna, éndah kahirupanana. Hirup basana, hirup kasenianna, tur hirup budayana. Apan harti “Sunda” téh éndah. Rék ditarjamahkeun kana basa naon ogé, “Sunda” mah salawasna éndah tur reumbeuy kahadean
Kacindekan: Urang sunda kudu siap ngalawan mangsa globalisasi ku teu mopohokeun basa jeung kasenian sunda ku cara ngawangun kahirupan silih asah, silih asih, tur silih asuh.
Pamadegan Abdi: Kahirupan silih asah, silih asih tur silih asuh mangrupakeun salah hiji solusi keur ngajagakeun budaya sunda di tengah mangsa golabalisasi ieu. Utamana kalangan rumaja kiwari nu geus kabawa arus globalisasi sangkan henteu mopohokeun budaya jeung kasenian sunda
Artikel 2
Tulak bala singlar runtah
Pasualan runtah di Bandung tacan tuntas sanajan geus aya Tempat Pembuangan Akhir (TPA) di wewengkon Cigending, Cipatat, Kabupaten Bandung. Nepi ka kiwari ogé runtah masih tingtalambru di sawatara jarian samentara. Teu pamohalan, sababaraha taun deui, runtah bakal ngahunyud. Sabab, produsén runtah beuki rongkah, kalayan henteu diimbangan ku cara ngokolakeun anu idéal. Solusina lain sakadar néangan lahan TPA anu lega. Pangna kitu, lantaran salega-legana lahan anu disayagikeun, lila-lila mah bakal mentung ngagunung nampung runtah urang Bandung.
Mangkaning sasaha ogé geus pada awal, yén runtah téh bisa ngadatangkeun mamala atawa balai. Geus puguh sabangsaning panyakit alatan polusi. Katambah deui pangalaman tragédi ngabeledugna gunung runtah di TPA Leuwigajah nu geus ngubur kampung-kampung sakuliah Leuwigajah jeung tatar Batu Jajar (21/02/05). Geus puguh harta banda, dalah korban jiwa ogé henteu bisa disingkahan ku ngamukna sakadang runtah harita. Hiji bukti yén runtah lain pasualan anu bisa dianggap énténg.
Tina bala alatan runtah, bisa ngalantarankeun balai. Ku ayana kitu, kudu buru-buru mapatkeun jampé tulak bala singlar runtah. Ari tulak bala téh sabangsaning jajampéan atawa dunga pikeun nyingkahan balai. Sasarina jampé tulak bala dipapatkeun dina upacara tradisi ritual, saperti ngaruat jagat, hajat bumi, ngalaksa, jsté. Tulak bala ogé aya anu sok dipirig ku waditra anu dianggap sakral, saperti angklung gubrag, terbang pusaka, jsté. Tapi jampé jeung téknis tulak bala nyinglar runtah mah kawilang basajan. Bisa dipapatkeun ku sakumna urang Bandung, kalayan henteu perelu ngalibetkeun Jurig Jarian.
Saméméh diajar mapatkeun tulak bala singlar runtah, taya salahna maluruh heula kasangtukang runtah. Sanajan henteu kungsi ngawawancara runtah, tapi bisa dipastikeun produsén runtah pangrongkahna mah jolna ti rumah tangga. Sabéngbatan mémang moal katingali loba, da puguh ti saimah téh rata-rata ukur sakérésék atawa dua kérésék. Tapi ari dikalikeun jeung sakabéh imah di Bandung mah, tangtu jumlahna bisa nepi ka ratusan rébu méter kubik. Ku ayana kitu, salah sahiji jalan anu bisa disorang nyaéta ngurangan jumlah runtah ti saban imah.
Pikeun babandingan, masarakat pilemburan mah asa tara nyanghareupan pasualan runtah. Sabab ti baheula ogé geus surti dina ngokolakeun runtah. Contona misahkeun runtah organik jeung an-organik. Runtah baseuh sasarina diruang, demi runtah garing bisa disalurkeun ka tukang rongsokan atawa diduruk. Naon pasualanana ngaduruk runtah? Sanajan bisa nimbulkeun dioksin anu henteu séhat pikeun diangseu, tapi bakal leuwih henteu séhat lamun patulayah tur ahirna ngotoran lingkungan.
Di Bandung, mémang pamohalan ngaruang runtah baseuh di sabudeureun imah. Sabab, umumna henteu nyayagikeun lahan pikeun ngurus runtah. Cukup boga tong runtah di hareupeun imah, kalayan henteu ngarasa perelu mikiran ka mana éta runtah dipiceun. Lantaran ngarasa geus mayar iuran runtah téa, antukna loba anu teu harayang nyaho itu-ieuna. Nu penting mah di wewengkonna beresih, kajeun teuing di wewengkon batur mah barala ogé. Nu penting mah di wewengkonna henteu barau runtah, kajeun teuing di wewengkon batur mah barau runtah ogé. Sikep égois anu méh teu karasa, geus nerekab ka sawatara pangeusi Bandung.
Loba masarakat anu nampik upama wewengkonna rék dijieun TPA. Puguh baé lumbrah, lantaran maranéhna ngeunteung kana gagalna cara ngokolakeun TPA. Antukna TPA idéntik jeung kumuh, rarujit, barau, sarta ngabahayakeun kasalametan jiwa. Sabenerna éta anggapan téh bisa dirobah upama TPA dikokolakeun kalayan hadé tur daria. Contona ku cara ngahangkeutkeun kagiatan ngolah runtah jadi gemuk. Ku cara kitu, masarakat baris ngabagéakeun wewengkonna dijieun TPA, lantaran bisa nyiptakeun arawa ngalegaan lahan pacabakan. Salila ieu, kagiatan ngolah runtah ukur jadi wacana, henteu dibarung prakna, sakurang-kurangna henteu pati daria.
Anu leuwih mungkin ditaratas pikeun nyiar solusi pasualan runtah, taya deui iwal ti ngayakeun gawé bareng antara pamaréntah jeung sakumna masarakat. Lamun ukur ngandelkeun pamaréntah, nepi ka iraha ogé moal aya réngséna. Sakali deui, kudu aya rampak gawé anu harmonis antara pamaréntah jeung masarakat. Kahiji, wayahna pamaréntah kudu nyayagikeun dua rupa mobil paranti ngangkut runtah, nyaéta pikeun runtah baseuh jeung runtah anu garing. Lamun waragad maén bal anu jumlahna miliaran bisa kahontal, piraku baé henteu kabeuli mobil paranti runtah.
Sanggeus sayagi dua rupa mobil runtah, tangtuna ogé kudu diimbangan ku nyayagikeun dua rupa TPA, pikeun nampung runtah baseuh jeung runtah garing. Ku cara kitu, anu sok mulungan runtah ogé bakal sujud syukur, lantaran leuwih babari ngumpulkeun barang-barang anu payu kénéh kana duit. Apan éta téh kaasup pagawéan mulya anu mugia baé aya dina karidoan-Na.
Satuluyna, saha anu kudu misah-misahkeun runtah baseuh jeung garing? Taya deui, iwal ti masarakat di saban imah. Mun perelu, nyieun dua tong sampah keur runtah baseuh jeung runtah garing. Éta pisan wujud partisipasi nyata masarakat nu kalintang mangpaatna. Sabab, pasualan runtah mah gumantung pisan kana sikep saban individu dina ngokolakeun runtah. Sanajan pamaréntah bébéakan ngurus runtah, moal aya anggeusna lamun henteu bisa ngahudang kasadaran masarakat dina ngokolakeun runtah. Lain baé pasualan pamaréntah anu tacan bisa ngokolakeun runtah, tapi perkara méntal masarakat ogé henteu kurang pentingna.
Jajampéan tulak bala singlar runtah mah kawilang basajan. Mangga cobian papatkeun bari peureum atawa bari beunta, atawa bari peureum beunta: “ciwit heula diri sorangan, saméméh nyiwit batur; Ambeuan heula runtah sorangan, saméméh neumbleuhkeun bau ka batur. Lamun kaambeu bau, pék pikiran carana sangkan batur henteu katempuhan kudu nyeuseup nu barau téa”.
Pikeun sing saha baé anu irungna masih kénéh normal, pasti bakal milu titén kana pasualan runtah, sakaligus mibanda tékad pikeun milu partisipasi dina mulangkeun deui citra Bandung jadi kota kembang
Kacindekan: Pasualan runtah di Bandung tacan tuntas sanajan geus aya TPA lantaran runtah di TPA nu geus ngagunung bisa ngabawa polusi jeung panyakit. Solusina teh ngokolakeun runtah nu saluyu jenisna misalna organik jeung anorganik sarta disediakeun sarana saperti tong, truk, sarta TPA husus Organik jeung anorganik. Satuluyna diperlukeun partisipasi nyata masyarakat keur ngokolakeun runtah.
Pamadegan Abdi: keur mulangkeun citra Kota Bandung jadi Kota Kembang diperlukeun gawe bareng antara pamarentah sareng masyarakat keur ngokolakeun runtah di Kota Bandung. Utamana kasadaran masyarakat pentingna ngajaga lingkungan jeung bala nu rék ditimbulkeun ku runtah
Artikel 3
Seuhah Lata-lata
LAMUN diibaratkeun kana rarasaan mah, kahirupan jaman kiwari téh keur meujeuhna lada kabina-bina, anu dina dongéng sasatoan mah disebutna téh seuhah lata-lata! Dina widang kabudayaan, ékonomi, pulitik, hukum, jeung sajabana éstuning teu weléh harénghéng tur matak jangar ngabandunganana. Krisis idola geus nembrak kanyataanana. Masarakat leuwih resep ka pamaén sépakbola batan ka para pamingpin nagara. Lantaran, kiwari geus ngurangan kapercayaan téh ku ayana pamaréntah katut wakil rahayat tacan nedunan jangji-jangjina anu kalintang araruduh dina jaman kampanye.
Kaayaan pamaréntahan téh asa leuwih deukeut kana bobodoran. Contona ngistrénan kepala daérah di LP. Sidik matak ditahan ogé ku lantaran jadi tersangka korupsi, tapi keukeuh diistrénan. Jadina matak pikaseurian basa manéhna ngucapkeun jagnji jeung sumpah jabatan, anu jelas-jelas ti saméméhna ogé geus dirempak. Rék kumaha rayat percaya ka pamaréntah nu siga kitu? Wakil rayat ogé katingalina taya ketak nanaon, lantaran studi banding ngeunaan étika ogé kapan kalah ka Yunani. Padahal lamun hayang neuleuman étika linuhung, wakil-wakil rayat téh asa leuwih hadé studi banding ka wewengkon nu mibanda ajén-inajén budaya linuhunng. Dianataran neuleuman kaarifan lokal, ajén budaya lemah cai nu kacida linuhung, diajénan ku masarakat dunya, sarta awahing ku resep mah apan aya anu diiwat tur disaluyukeun jeung budaya nagarana. Ari nu gogana, kalah apruk-aprukan ka Yunani, anu teu hir teu walahir, tur moal nyambung jeung kapribadian bangsa Indonésia.
Bobodoran séjénna nu keur meujeuhna ditaranggap téh contona kasus Gayus Tambunan, nu teu weléh jadi bahan catur. Ongkoh dibérok, tapi bisa ulin ka Bali jeung luar nagri. Cacak anu teu dibérok ogé apan sakitu héséna hayang ngahajakeun ulin ka Bali, komo ka luar nagri. Éta téh kakara Gayus, anu jabatanna ogé teu sabaraha luhur. Komo atuh pajabat saluhureunana, tangtu baé ngahunang-ngahening téh tangtuna lain akon-akon. Hanjakal nu nanjeurkeun hukum téh henteu kumawani ngabongkar kelas kakapna mah, sangkilang geus sakitu écésna katerangan ti Gayus. Kétang, ngurus Gayus ogé sakitu ketar-ketirna, rupaning aturan diburak-barik ku Gayus. Seuhah lata-lata pokona mah.
Keur meujeuhna seuhah lata-lata, ana térékél téh rega céngék ngajaul. Réa jalma nu geus teu kabeuli céngék. Atuh anu maksakeun meuli ogé ukur tamba henteu wé keur nambahan samara. Kadaharan nu lada geus kaitung langka, anu antukna hayang seuhah lata-lata téh merelukeun waragad nu mahal. Teu sagawayah jalma bisa seuhah lata-lata, kajaba sakadang monyét anu malingan céngék di kebon Pa Tani. Ku ayana Sakadang Monyét gogorowokan “Seuhah Lata-lata”, antukna katohyan ku Pa Tani. Nu boga dosana kabur. Ari nu kacerekna Sakadang Kuya, anu teu bisaeun lumpat tarik. Sakadang Kuya rék dipeuncit ku Pa Tani, tapi saméméhna dikurungan heula. Sabot keur dikurungan, Sakadang Monyét ngalongok. Ti dinya Sakadang Kuya meunang akal keur ngabales kaculasan Sakadang Monyét. Ceuk Sakadang Kuya, manéhna rék dikawinkeun ka anakna Pa Tani nu kalintang geulis. Puguh baé Sakadang Monyét kabitaeun. Sakadang Monyét ngolo sangkan anu dikurungan téh dihilian baé ku manéhna. Sakadang Kuya satuju, kalayan saratna ménta digandong tur dialungkeun ka leuwi. Atuh geus sapuk kitu mah, Sakadang Monyét teu kalékéd nedunan kahayang Sakadang Kuya, sarta anu dikurungan téh dihilian. Teu béda sigana jeung Kasiem anu ditukeuran ku Karni di pangbérokan jaman kiwari.
Isukna Pa Tani geus tatahar rék meuncit Sakadang Kuya. Atuh puguh Sakadang Monyét kacida ngaranjug. Ngabayangkeun rék dikawinkeun jeung anak Pa Tani, kalah dipangasahkeun bedog. Hiji-hijina jalan pikeun nyalametkeun diri nyaéta api-api paéh. Teu béda jeung para koruptor jaman kiwari, anu sok papaéhan, mangsa geus katohyan ngabangsat duit rayat.
Perelu dibebenah deui cara ngokolakeun nagara téh. Pangpangna dina pasulan étika. Piraku mani geus taya kapeundeul pisan ngabohongan rayat jeung ngagasak duit rayat téh. Mangsa duit pajeg digasak ku Gayus sabalad-balad, Dirjen Pajak masih kénéh taya kapeundeul masang iklan dina télévisi, nitah masarakat sangkan tumut mayar pajeg, kalayan ngagunakeun dialog nurutan Naga Bonar, “Apa kata dunia?” Padahal, dunya mah moal nyarita nanaon lamun masarakat geus teu bisa mayar pajeg ogé. Justru “apa kata dunia” téh lamun pamaréntah henteu bisa ngabongkar kasus Gayus tug nepi ka kacerek jeung tingkat gegedénna.
Enyaan, teu béda jeung dongéng Sakadang Monyét maling céngék di kebon Pa Tani. Nu seuhah Lata-lata sakadang Monyét, ari nu dicerekna Sakadang Kuya. Yu geura, urang mukaan deui dongéng-dongéng sasatoan nu asli gumelar di tatar Sunda. Tuluy bandingkeun jeung kahirupan jaman kiwari
Kacindekan: Kaayaan masarakat kiwari leuwih resep ka pamaén sépakbola batan ka para pamingpin nagara. Lantaran, kiwari geus ngurangan kapercayaan téh ku ayana pamaréntah katut wakil rahayat tacan nedunan jangji-jangjina anu kalintang araruduh dina jaman kampanye. Kaayaan pamaréntahan téh asa leuwih deukeut kana bobodoran. Oleh sebab kitu dingarankeunana jaman kiwari the saperti carita Seuhah Lata-lata lantaran kaduana teh boga kasaruanana.
Pamadegan Abdi: Pamerentah kudu ngabenah bobodoran nu aya di sistem pamarentahan sangkan mampuh ngamérékeun kapercayaan masyarakat ka pamarentah ku cara leuwih komitmen ngajalankeun kapamerentahan sarta ngaberesihkeun unsur pamarentahan ti korupsi
Artikel 4
Atikan Kasenian di Sakola, Napak dina Budaya Bangsa
ANU pangheulana jadi pananya téh tangtuna ogé: naon tujuanana ngayakeun atikan kasenian di sakolaan, pangpangna tingkat SD? Puguh baé tujuanna lain pikeun ngajadikeun sakur siswa sangkan jadi seniman. Perkara isuk jaganing géto aya diantarana nu jadi seniman, éta mah tangtu henteu matak ngarobah tujuan utama iayakeunana atikan kasenian di sakola. Siswa tingkat SD, mangrupa mangsa nyorang atikan formal anu bakal nangtukeun ngabentukna karakter siswa ka hareupna. Diayakeunana atikan kasenian di sakola téh tujuan utamana mah pikeun ngatik sangkan siswa jadi kréatif.
Ku ayana atikan kasenian, siswa ogé dilatih pikeun mibanda kamampuh nalar, kalemesan budi, imajinasi, sarta kaseukeutan rasa dina nyawang kahirupan di lingkungan sosial budaya Indonésia. Jadi, atikan kasenian téh henteu sakadar kalangenan, anu diayakeun dapon henteu. Lantaran, atikan kasenian bisa raket patalina jeung mata ajaran séjénna. Nu matak, sok aya istilah seni ngajar, seni diajar, jeung seni séjénna. Perkara éta nuduhkeun yén naon rupa perkara ogé bakal leuwih anteb lamun ditumpangan ku seni.
Pamaréntah kalintang surti kana pentingna atikan kasenian, pangpangna anu patali jeung kabudayaan. Ku kituna, dina PP No. 19, Taun 2005 ngeunaan Standar Nasional Pendidikan, kecap seni salawasna dihijikeun jeung budaya (seni dan budaya). Upama diteuleuman leuwih jauh, dihijikeunna kecap seni jeung budaya téh mibanda harti yén atikan kasenian salawasna kudu nyoko kana budaya di lingkungan séwang-séwangan. Lantaran bangsa Indonésia mibanda kabeungharan budaya, tangtu baé di saban wewengkon téh nyampak seni jeung budaya nu mandiri, sarta béda jeung seni budaya séjén. Tong boro nyarita nasional, dalah di tatar Sunda ogé kalintang beungharna. Saban wewengkon, sasarina miboga seni jeung budaya nu mibanda ajén-inajén punjul, sarta boga ciri has séwang-séwangan.
Seni jeung budaya ieu pisan anu perelu ditépakeun ka barudak sakola, sangkan mikawanoh, anu kadituna dipiharep mikacinta. Numuwuhkeun rasa kacinta tur kareueus kana seni jeung budaya sorangan, kalayan lain hartina nutup diri kana seni jeung budaya global. Taya salahna mikawanoh tur mikaresep budaya mancanagara, tapi henteu mopohokeun seni jeung budaya banda sorangan. Lanataran, seni jeung budaya bangsa, tangtu karakteristikna béda jeung seni budaya deungeun.
Hususna di tatar Sunda, tangtu baé anu perelu diwanohkeun téh seni budaya Sunda. Réa urang deungeun nu ngahaja ngayakeun panalungtikan ngeunaan seni budaya Sunda, ku lantaran ngarasa kataji tur nganggap seni budaya Sunda linuhung. Tangtu baé kalintang lebarna lamun urang Sunda sorangan henteu mikawanoh.
Ngawanohkeun seni budaya Sunda bisa dimimitian ku népakeun basa Sunda jeung rupaning kamonésan basa Sunda dina ajén sastra, anu nyampak dina eumpaka lagu, sajak, carpon, jeung sajabana. Perelu ditandeskeun deui yén basa Sunda téh henteu kampungan. Basa Sunda ogé bisa jadi basa rupaning paélmuan. Komo deui lamun ngagedurkeun népakeun kabiasaan ngagunakeun aksarana. Mémang, aksara Sunda geus langka digunakeun, lantaran kalintang banggana lamun ngamimitian ngawanohkeun aksara Sunda, anu kakara kapaluruh sababaraha taun katukang; nepi ka kiwari ogé masih kénéh réa nu nganggap yén aksara Sunda téh “ha na ca ra ka”. Padahal nu saéstuna mah aksara Sunda téh “ka ga nga…”. Jadi, wajar lamun bangga diterapkeun dina kabiasaan sapopoé. Ku kituna, aksara Sunda mah geus puguh hésé, tinggal basana nu kudu digedurkeun téh, lantaran basa Sunda mah masih kénéh diparaké dina kahirupan sapopoé. Malah dina tayangan tivi nasional ogé, basa Sunda mindeng dipaké, sanajan ngan ukur di sabudeureun bobodoran. Kilang kitu, ku mindeng dikedalkeun ogé apan bisa nuduhkeun yén basa Sunda téh masih kénéh aya dikieuna, dipikawanoh, tur masih loba anu ngagunakeun dina kahirupan sapopoé. Nu leuwih utama, basa Sunda téh basa rasa, nu kalintang anteb tur nyurup digunakeun ku para nonoman urang Sunda.
Kacindekan: Seni jeung budaya perelu ditépakeun ka barudak sakola, sangkan mikawanoh, anu kadituna dipiharep mikacinta. Keur éta téh diperlukeun antikan kasenian di sakola. Hususna di tatar Sunda, tangtu baé anu perelu diwanohkeun téh seni budaya Sunda.
Pamadegan Abdi: Antikan kasenian kacida perluna keur ngawawuhkeun budaya bangsa sangkan budaya urang teh henteu rék diakui bangsa lain. Upama geus diakui bangsa lain bakal susah keur mulangkeunana.
Artikel 5
Kendang jeung Kuda
PUGUH baé kendang mah henteu milu puasa sanajan urang Sunda mikawanoh istilah “puasa kendang”. Éta babasan téh mangrupa kritik anu pikaseurieun, ditujukeun ka sing saha baé anu puasana ukur dina poé kahiji jeung poé pamungkas di bulan Ramadhan. Kendang kaasup waditra kasenian tradisional anu kaitung populér di kalangan masarakat Sunda, dijieun tina kai nu buleud, tengahna gorowong, sarta dua tungtungna ditutupan ku kulit. Upama nyukcruk kana kamus mah, di Sunda téh aya “gendang” jeung “kendang”. Gendang mah kendang gedé nu rarawatna kénca-katuhu, sarta pageuhna disambungkeun ku karawat jeung tengah-tengah kuluwungna saperti melendung. Demi kendang nyaéta gendang anu ukuranna leutik (Kamus Basa Sunda RA. Danadibrata, Kiblat, 2006).
Taya nu anéh tina waditra nu ngaranna kendang, anu antukna sindiran “puasa kendang” moal ngalantarankeun anu disindiran kahudang amarahna, sanajan anu disindiranna jalma anu bener-bener ukur puasa dina poé kahiji jeung pamungkas bulan Ramadhan. Kamungkinan gedé, manéhna moal nyeri haté, komo deui dendam ka kendang upama dina sakali mangsa amprok jeung pintonan kasenian anu diwaditraan ku kendang.
Mémang hésé nyindekeun hiji jalma puasa atawa henteu, lantaran tacan kungsi diayakeun sabangsaning razia mariksa nu teu puasa. Anu écés mah ukuran dasarna nyaéta barang dahar jeung nginum, sanajan réa di antara ustad anu sering nétélakeun yén puasa anu pangbabarina nyaéta nahan hanaang jeung lapar. Tapi pikeun jalma anu tacan bisa ngadalikeun beuteung, nahan hanaang jeung lapar ogé tétéla henteu babari. Wajar upama di tatar Sunda populér istilah “puasa kendang”.
Karuhun Sunda anu nyiptakeun rupaning ungkapan kritik ka jalma anu tara puasa, kawasna geus kacida surti yén dina mangsa keur puasa dipahing ngumbar amarah atawa nyarékan lak-lak dasar. Ku kituna kritik anu dijieun ogé sari-sari bari ngabodor. Conto kritik séjénna nyaéta “puasa ayakan” (singgetan tina: saaya-aya dihakan). Éta ungkapan ditujukeun ka jalma anu ngaku puasa, tapi manéhna ngadahar naon baé anu bisa didahar. Puguh baé ieu mah leuwih parna batan “puasa kendang”, sabab anu “puasa ayakan” mah enas-enasna henteu puasa pisan.
Sigana “puasa kendang” jeung “puasa ayakan” téh antukna jadi inspirasi pikeun sabagéan para pajabat anu nyekel kakawasaan . Maranéhna katingali soléh malah suci dina mangsa kompanye atawa dina poé-poé panungtungan mancén. His, puguh baé pikeun ngondang simpati masarakat sangkan dipilih deui. Salila mancén tugas, méh henteu kungsi ngalakukeun nanaon iwal ti kukumpul duit pikeun ngagentian modal waragad salila kompanye tur pikeun nyiapkeun kompanye satuluyna. Kaciri soléhna ukur di awal jeung ahir mangsa mangku jabatanna, atawa sebut baé “pajabat kendang”. Karesepna sukan-sukan, ngahambur-hambur duit ladang tina ngamangpaatkeun jabatanana.
Pon kitu deui aya pajabat anu méntalna “ayakan”. Puguh baé leuwih parna. Sabab manéhna bakal “ngahuapkeun” naon baé nu katingali jeung dianggap “ngeunah”, bari teu kudu mikiran halal atawa haram. Rupaning kasus korupsi anu ngajiret para pajabat téh geus nuduhkeun yén “pejabat kendang” jeung “pejabat ayakan” téh tétéla henteu saeutik. Maranéhna satékah-polah mintonkeun dirina anu keur “puasa”, tapi dina mangsa manggih kasempetan tur nu séjén keur malaweung, mangka dihuapkeun hutan lindung, laut, alat berat, duit rayat, jeung naon baé nu “pingeunaheun”.
Karuhun Sunda ogé kawasna geus bayeungyang nyaksian jalma anu ngaku muslim tapi henteu puasa di bulan Ramadhan. Jeung anu leuwih parna deui, maranéhna henteu ngajénan atawa teu paduli ka jalma di sabudeureunana anu keur meujeuhna paruasa. Maranéhna henteu ngarasa éra sanajan dahar, nginum , atawa ngaroko di tempat umum. Leuheung kénéh anu saukur kaciri sukuna wungkul mah. Nya ti dinya mah kaitung lumrah lamun satuluyna aya carmina (pantun kilat) anu nepi ka kiwari masih kénéh populer, “puasa kuda lebaran munding/ puasa teu kaduga lebaran ginding. Hiji sindiran anu ditujukeun ka jalma anu ngedul puasa puasa, tapi dina mangsana ngarayakeun lebaran hayang panggindingna.
Geus lain rusiah deui tur jadi fenomena umum yén ngarayakeun lebaran di pakampungan téh réa diantarana nu kalah ngadu géngsi. Pangpangna pikeun anu sapopoéna ngumbara di kota-kota gedé. Pakéan sing sarwa anyar, dahareun sagala aya, kandaraan méwah, ngecét imah, jeung sajabana, salawasna jadi bagéan tina ngarayakeun lebaran pikeun sawatara jalma. Malah keur ngahontal éta kaméwahan téh aya kalana maksakeun. Contona nginjeum duit ka réntenir atawa ngagadékeun pakakas imah keur sakadar ngaréntal kandaraan. Pokona mah rupaning cara dilakonan sangkan lebaran bisa ginding, pikeun némbongkeun kasuksésanna ngumbara di kota gedé. Matéri beuki weweg jadi barométer keur ngukur darajat manusia. Naha kiwari masarakat téh beuki réa nu materialistis? Apan di payuneun Gusti Nu Maha Agung mah, jalma anu pangmulya-mulyana téh lain jalma beunghar, lain pajabat, lain ménak, tapi jalma anu taqwa.
Dimuat di Majalah Seni Budaya
Kacindekan: Puasa kendang atawa puasa kuda teh nyaeta istilah nu digunakeun keur urang nu ngalaksanakeun puasa tapi teu mampuh nganahan nafsu saperti ngumbar amarah jeung sajabana. Jalma anu dimulyakeun ku Gusti Nu Maha agung teh nyaeta jalma anu taqwa.
Pamadegan Abdi: Istilah eta the mangrupakeun kajadian anu lumrah di masyarakat urang. Loba pisan jalma ngalaksanakeun puasa di bulan ramadhan tapi sakadar nahan dahar wungkul. Ku sabab kitu salaku muslim kudu ngalaksanakeun ibadah urang jeung sampurna di hareup Gusti Nu Maha Agung.
Sumber: galuhpurba.com
Langganan: Poskan Komentar (Atom)


c: text/html

text: 1Paramitra! Geus dua kali jeung ieu, simkuring nyuratan teh. Eusina mah, sarua maksudna, nya eta tarekah seja mepelingan aranjeun. 2Malakmandar aranjeun areling terus kana pilahir nabi-nabi baheula nu saruci; kitu deui, kana timbalan Gusti Jungjunan urang sarta Juru Salamet, anu ditepikeun ku rasul-rasul anu daratang ka aranjeun. 3Anu kudu pohara diingetkeunana teh, nya eta: Dina mangsa-mangsa jaman ahir, bakal aya tukang-tukang nyacampah anu ngaberung. Maranehna bakal nyarieun lulucon anu eusina ngahina ka urang, basana: 4“Baruk, eta teh enggeus jangji arek datang deui? Ari ayeuna eukeur ka mana heula? Geuning ti sapesna karuhun urang, kaayaan teh angger keneh bae, dunya ngadeg ti baheula henteu robah-robah.” 5Maranehna ngahaja mopohokeun sajarah, yen baheula, sanggeus Allah ngandika, jleg langit jeung bumi ngajadi. 6Mopohokeun, yen bumi anu asal tina cai jeung ku cai; geus dibasmi ku cai oge, nya eta waktu aya caah sadunya tea. 7Mopohokeun, yen langit jeung bumi anu kiwari teh, oge dicawiskeun keur parab seuneu, sakumaha Pangandika Allah; ngan sabot ngadago wancina, nya eta Poean jelema-jelema anu daroraka dipariksa jeung ditibanan hukuman. 8Paramitra masing inget! Mungguh di Pangeran mah, sapoe jeung sarebu taun teh teu beda. Da pikeun Mantenna mah, sarua bae. 9Pangeran mah, kana ngalaksanakeun jangji teh, tara talangke cara ceuk sangkaan jelema. Nu saenyana mah, Mantenna, sabar-Na kalangkung-langkung ka aranjeun teh; dumeh kahoyong-Na mah, ulah aya saurang ge anu cilaka; sabalikna, kahoyong-Na mah, kabeh teh tarobat tina dosa-dosana. 10Demi Wanci pisumpingeuna-Na Gusti Jungjunan urang teh, hamo kataksir iraha, cara urang teu bisa naksir wanci pidatangeunana bangsat. Dina Wanci eta, langit baris ngiles sirna; sorana ngagulugur, unsur-unsur jagat raya lebur ku seuneu; kitu deui, bumi katut sagala eusina baris musna kaduruk. 11Jadi, ku sabab kabeh baris lebur ku jalan kitu; atuh hirup aranjeun teh kudu pohara suci kalawan takwana, 12bari sing manteng dina ngarep-ngarep jeung bajuang pikeun pisumpingeunna-Na eta Poean Gusti. Dina poe eta, langit lebur ku seuneu sarta unsur-unsur jagat buana ajur ku panas. 13Tapi mungguhing urang mah, pan pageuh ngarep-ngarep kana jangji Pangeran, Anu ngajangjikeun langit anyar jeung bumi anyar, pangancikan anu dicita-cita ku urang, anu diereh ku kaadilan. 14Sabab eta, dulur-dulur! Sajeroning nganti-nganti, aranjeun teh kudu bajuang; sangkan aranjeun, kasondongna ku Allah teh, ulah aya dina kaayaan cacad atawa nguciwakeun, malar bisa reureujeungan jeung Mantenna kalawan santosana. 15Kasabaran Pangeran ka urang teh, hartina Mantenna maparin tempo sangkan urang salamet; sakumaha anu geus disaurkeun ku Paulus, mitra simkuring, dina suratna ka aranjeun, dulur-dulur. Anjeunna nyebatkeun kitu teh lantaran kenging hikmat kapinteran ti Allah. 16Dina surat-suratna, unggal-unggal oge anjeunna tara luput, kudu bae nyarioskeun ieu perkara. Surat-surat anjeunna sok dieusi ku sababaraha hal anu muskil, matak hese kahartina. Ku jelema-jelema anu kurang pangarti tur kurang pengkuh imanna mah, hal eta, dihartikeunana teh sok diputerbalikkeun, nepi ka matakkeun maranehna cilaka: Nya cara kana tulisan-tulisan Kitab sejenna bae, maranehna, mun ngahartikeun teh sok diputerbalikkeun. 17Tapi mungguh aranjeun mah, ti samemehna oge, geus terang kana hal eta teh. Kari waspadana bae, malar ulah kasered ku anu salalasar, — nya eta jalma-jalma nu teu tara'at kana hukum — bisi matak poho kana cecekelan. 18Anggur sing leuwih rajin ngagunakeun bakat jeung pangarti kurnia ti Isa Al Masih, Gusti Jungjunan urang, sarta Juru Salamet urang tea. Pikeun Anjeunna bae, kamulyaan teh, ti ayeuna dugi salalanggengna.

robotstxt: allowed

filter: keep


text:
John Dalton
John Dalton nyaéta anu naratas téori atom.[1] Anjeunna kawentar alatan tiorina anu ngabangkitkeun deui istilah “atom”. Dina buku karanganana anu judulna New System of Chemical Philosophy anjeunna hasi ngarumuskeun hal ngeunaan atom kira-kira taun 1803. John Dalton hirup dina mangsa 1766-1844.[1]
Anjeunna nyebatkeun yén matéri téh kawangun ku atom anu teu bisa dibagi-bagi deui.[1] Unggal unsure kawangun ku atom-atom kalawan sipat jeung massa anu idéntik, jeung senyawa kawangun upama atom tina rupa-rupa unsur anu ngahiji dina komposisi anu maneuh.[1] John Dalton pisan élmuwan Inggris anu dina awal abad ka-19 anu midangkeun hipotésa atom kana dunya élmu pangaweruh.[1] Alatan lalmpahanna kitu téh, anjeunna nyuguhkeun konci anu ngamungkinkeun kamajuan gedé dina widang kimia ti mangsa harita.[1]
Sangkan jelas, anjeunna téh lain jalma munggaran anu boga anggapan yén sakumna objék material kawangun ku sajumlahing partikel anu pohara leutikna jeung teu bisa ruksak anu disebut atom.[1] Ieu pamadegan téh geus pernah diajukeun ku filsuf Yunani kuna, Democritus, komo mungkin leuwih awal deui.[1] Ieu hipotésa téh ditarima ku Epicurus, jeung nnu dikahareupkeun sacara brilian deui ku saurang panulis Romawi, Lucretius.[1]
Anjeunna mrosés pikeun ngitung beurat atom tina perséntase komposisi senyawa, make system arbitrér pikeun nangtukeun struktur anu méh sarupa jeung susunan atom.[2] Upama aya dua unsur anu bisa dihijikeun, éta kombinasina téh bakal nyababkeun sasét rangkaéan anu tuluy-tuluyan.[2]


text:
Papatong
Papatong téh serangga nu asup kana ordo Odonata, subordo Epiprocta, jeung, dina jihat husus, infraordo Anisoptera. Cirina nyaéta panon majemuk nu badag, dua pasang jangjang ngalangkang, sarta tungtung awak nu panjang.
Kadaharan papatong ilaharna mah reungit, laleur, nyiruan, kukupu, sarta sarupaning serangga leutik lianna. Lingkungan hirup papatong biasana di sabudeureun situ, pasawahan, pokona mah deukeut ka cai, sabab larvana, nu katelah "kini-kini" téa, hirup na cai. Papatong mah tara ganggu, nyoco atawa nyeureud manusa; malah mah, papatong téh gedé pisan ajénna salaku pamangsa nu mantuan ngontrol populasi serangga nu bahya samodél reungit.
Daptar eusi
Daur hirup[édit | sunting sumber]
Daur hirup papatong, ti endog nepi ka paéhna nalika geus kolot, rupa-rupa, ti genep bulan nepi ka genep-tujuh taun. Papatong bikang napelkeun endogna dina atawa deukeut cai, misalna dina dangdaunan/jukut cai. Anu lila mah mangsa jadi kini-kini, dina jero cai, ngarénghap maké insang, sarta ngahakan invertebrata atawa vertebrata lian kayaning lauk leutik jeung buyur. Nalika geus sawawa dina ujud papatong, spésiés nu gedé mah bisa hirup nepi ka opat bulan.
Fakta umum[édit | sunting sumber]
Catetan rékor[édit | sunting sumber]
Papatong jaman baheula mah ukuranana leuwih badag batan papatong kiwari. Nu pangbadagna, kapanggih salaku fosil, nyaéta Protodonata nu ngaranna Meganeura monyi ti mangsa Permia, nu bébér jangjangna nepi ka 70–75 cm; bandingkeun jeung papatong jaman kiwari, nu pangbadagna ukur 19 cm, nyaéta papatong éndemik kapuloan Hawaii: Anax strenuus. Spésiés pangleutikna nu kungsi kacatet nyaéta papatong libellulid, Nannophya pygmaea ti Asia wétan, nu bébér jangjangna ukur 20 mm.
Papatong mangrupakeun serangga panggancangna, bisa nepi ka 60 mph [1]. Papatong Common Green Darner, (Anax junius), mangrupakeun salahsahiji papatong pangbadagna tur panggancangna, bisa hiber nepi ka 85 km/jam (53 mph).
Tetempoan[édit | sunting sumber]
Téténjoan papatong mah hadé pisan, ku ayana struktur panon nu ahéng: 30.000 fasét nu masing-masing mangrupakeun organ pangrasa cahya nu misah (ommatidia), nu ngahasilkeun panénjo ampir 360°.
Kamuflase[édit | sunting sumber]
Anyaran ieu kapanggih yén papatong bisa metakeun ilusi optik, nu disebut "kamuflase gerak" (motion camouflage), pikeun ngadodoho serangga séjén nu asup ka jajahanana. Nalika nyerang mangsana, papatong bisa metakeun gerak nu justru kawas nu teu usik, kitu cenah ceuk para panalungtik.
Klasifikasi[édit | sunting sumber]
Papatong Purba (Anisozygoptera)[édit | sunting sumber]
Sacara konvénsional, Anisoptera subordona aya gigireun "papatong purba" (Anisozygoptera, dua spésiés hirup kénéh, nu lianna mah geus lastari), tapi anyaran ieu aya katangtuan yén Anisozygoptera téh ngabentuk susunan parafilétik salaku dulur primitif Anisoptera. Ku kituna, Anisoptera diturunkeun kana infraordo, jadi subordo anyar Epiprocta (papatong sacara umum).
Papatong vs. papatong jarum[édit | sunting sumber]
Papatong jarum (Subordo Zygoptera) di urang mah sok disaruakeun jeung papatong biasa, padahal béda: papatong jarum mah mun keur eunteup jangjangna tara mébér, béda jeung papatong nu salawasna mébér. Ogé panonna, papatong jarum mah misah, sedengkeun papatong mah ampir paadek. Duanana kaasup Odonata, nu mibanda daur hirup nu sarupa.
Sumber rujukan[édit | sunting sumber]
- Dragonfly, Wikipédia édisi basa Inggris per 8 Januari 2006.


text:
ISO 3166-1
ISO 3166-1 nyaéta bagian ti ISO 3166, sistim pangkodean standar keur ngaran nagara. Ngawitan dipublikasikeun taun 1974 ku International Organization for Standardization mangrupa tilu kode nu béda-béda keur tiap nagara:
- ISO 3166-1 alpha-2, sistim dua-karakter alfabét anu umum dipaké di Top Level Domain internét.
- ISO 3166-1 alpha-3, sistim tilu-karakter alfabét.
- ISO 3166-1 numeric, sistim tilu-digit numerik nu digunakeun ku divisi statistik PBB.
Hiji nagara umumna meunang kode anyar lamun ngarobah ngaran. ISO 3166-1 lain mangrupa hiji-hijina kode nagara standar. Komite Olimpiade Internasional jeung FIFA ngabogaan sistim kode nagara sorangan.
Nepikeun ka kiwari, aya 243 nagara jeung wilayah anu ngabogaan kode nagara ISO 3166-1.
Tabel[édit | sunting sumber]
Tabel pangkodean dina ISO 3166-1.


text:
Wilujeng sumping di Wikispésiés! Diréktori spésiés nu disadiakeun kalawan gratis
Wikispésiés téh proyék nu dibobotohan ku Yayasan Wikimédia nu ditujukeun pikeun nyusun diréktori spésiés anu gratis. Ieu diréktori bakal ngawengku Animalia, Plantae, Fungi, Bacteria, Archaea, Protista, jeung sadaya bentuk kahirupan nu geus dipikanyaho ku para pamaké di dieu.
"Wikispésiés téh gratis, sabab hirup mah milik balaréa!"
Mun anjeun boga pananya ngeunaan Wikispésiés, mangga ngiringan koréspondénsi Wikispésiés: mailing list


text:
Wewengkon di Jepang
Wewengkon di Jepang lain satuan administrasi resmi, tapi sacara tradisional dipake ngabagi wewengkon Jepang keur sababaraha kaperluan. Upamana, peta jeung teksbook geografi ngabagi Jepang kana 8 wewengkon, laporan cuaca oge ilaharna dumasar kana wewengkon oge sababarha bisnis jeung institusi make ngaran wewengkon keur parusahaana saperti (Kinki Nippon Railway, Chugoku Bank, Tohoku University, jst.).
Sedengkeun Pangadilan Tinggi Jepang sanajan aya dalapan, tapi teu pakait jeung wewengkon ieu.
Ti kaler ka kidul, wewengkon tradisional nyaeta:
- Hokkaido (Pulo Hokkaido jeung pulo sabudureunna, kota gedena Sapporo)
- Wewengkon Tōhoku (Honshu kaler, kota gedena Sendai)
- Wewengkon Kantō (Honshu wetan, kota gedena Tokyo jeung Yokohama)
- Wewengkon Chūbu (Honshu tengah, kaasup Gunung Fuji), kadangkala dibagi kana:
- Hokuriku region (Chūbu kaler-kulon)
- Koshin'etsu region (Chūbu kaler wetan, kota gedena Nagano)
- Tokai region (Chūbu kidul, kota gedena Nagoya, Hamamatsu, jeung Shizuoka)
- Chukyo region (Chūbu kidul-kulon, kota gedena Nagoya, Gifu,jeung Yokkaichi)
- Kansai atawa Kinki region (Honshu kulon-tengah, kota gedena Osaka, Kobe, jeung Kyoto)
- Wewengkon Chūgoku (Honshu kulon, kota gedena Hiroshima, jeung Okayama)
- Shikoku (pulo, kota gedena Matsuyama, jeung Takamatsu)
- Kyushu (pulo, kota gedena Fukuoka) jeung Okinawa
Sababaraha diantara diwangun ku préféktur, iwal ti wewengkon Hokkaido, nu ngan ngawengku Hokkaido.


text:
Phase-locked loop
Dina éléktronik, phase-locked loop (PLL) nyaéta hiji sistim kadali umpan balik closed-loop anu ngajaga sinyal nu dibangkitkeun sangkan aya hubungan fase nu tetep dibandingkeun jeung sinyal référénsina.
Téhnik ieu loba digunakeun dina radio, télékomunikasi, komputer jeung aplikasi éléktronik séjénna anu miharep distabilkeunnana sinyal nu dibangkitkeun atawa pikeun ngadetéksi sinyal dina kaayaan pinuh ku noise. Kusabab hiji integrated circuit bisa nyekel blok wangunan phase-locked loop sacara lengkap, téhnik ieu loba digunakeun dina parangkat éléktronik modéren, nu miboga frékuénsi ti saper sikleus per detik nepi ka sababaraha gigahertz.
Daptar eusi
Operasi Dasar[édit | sunting sumber]
Analogi Mékanis[édit | sunting sumber]
Nyetél benang (string) dina piano bia dibandingkeun jeung operasi hiji phase-locked loop. Migunakeun garpu tala atawa pipah nada pikeun nyadiakeun frékuénsi référénsi, tensi string disetél ka luhur atawa ka handap sahingga frékuénsi irama henteu kadéngé. Tepatna, ieu mangrupakeun hiji conto loop anu kakonci frékuénsina, sabab fase référénsi jeung string nu disetél henteu penting kana setélan piano. Phase-locked loop ngaréspon boh ka frékuénsi, ogé kana fase tina sinyal asupan, nu saterusna naékkeun atawa nurunkeun frékuénsi osilator nu dikadalikeun sacara otomatis nepikeun ka saluyu jeung référénsi, boh frékuénsi atawa fasena.
PLL Dasar[édit | sunting sumber]
PLL ilaharna diwangun tina detéktor fase, low pass filter sarta voltage-controlled oscillator (VCO) nu ditempatkeun dina konfigurasi umpan balik négatip. Mungkin oge migunakeun pangbagi dina jalur umpan balik atawa dina jalur référénsi, atawa dina duanana, pikeun ngahasilkeun clock kaluaran minangka pangali rasional tina référénsina. Ku jalan ngaganti pangitung (counter) sederhana nu dibagi N (divide-by-N) dina jalur umpan balikna migunakeun programmable pulse swallowing counter, dimungkinkeun pikeun ngahasilkeun pangalian pecahan tina frékuénsi référénsi di saluareun PLL.
Référénsi[édit | sunting sumber]
- (en) Richard C. Dorf, The Electrical Engineering Handbook, CRC Press, Boca Raton 1993 ISBN 0849301858
- (en) R. E. Best, Phase-locked Loops: Design, Simulation and Applications, McGraw-Hill 1999, ISBN 0071349030
- (en) Floyd M Gardner, Phaselock Techniques
- (en) An online tutorial that describes the design of a 1.5-V PLL for Bluetooth applications
- (en) J. Klapper and J. T. Frankle, "Phase-Locked and Frequency-Feedback Systems", Academic Press 1972 (FM Demodulation)
- (en) Predicting the Phase Noise and Jitter of PLL-Based Frequency Synthesizers
- (en) William F. Egan, Phase-Lock Basics, John Wiley & Sons, 1998 (provides useful Matlab scripts for simulation)
- (en) William F. Egan, Frequency Synthesis by Phase Lock (2nd ed.), John Wiley and Sons, 2000 (provides useful Matlab scripts for simulation)


text:
Membaca cerpen dalam bahasa derah adalah sebuah keasyikan tersendiri bagi kita. Karena selaian bisa melatih kemampuan kita dalam menggunakan bahasa daerah, kita juga ikut melestarikan bahasa daerah yang sekarang ini mulai banyak dilupakan oleh generasi muda. Cerpen bahasa Sunda adalah salah satu cerpen dengan bahasa daerah yang masih sering kita jumpai di koran lokal Jawa Barat. Dibawah ini merupakan salah satu contoh cerpen bahasa Sunda yang bisa kita baca di sela - sela kesibukan kita.
ASIH TEU MIKAWANOH KASTA
Eneng nyaéta saurang awéwé anu lahir ti kulawarga anu henteu sanggup. Saprak leutik, manéhna geus ngarasakeun paitna kahirupan kalayan ngan mengenyam atikan nepi ka kelas 4 SD waé. Minangka anak pangkolotna, Eneng ngarasa ngabogaan tanggung jawab pikeun mantuan kolotna membesarkan adik-adiknya anu berjumlah 3 jelema. Leuwih saprak bapana maot alatan kacilakaan waktu manéhna berumur 11 warsih. Saprak leutik, Eneng geus ngalakonan loba hal pikeun bisa meunangkeun duit sanajan henteu sabaraha. Tapi, ti duit anu manéhna dapatkan kasebut bisa dipaké pikeun meuli béas sarta kaperluan hirup anu séjénna. Indungna ogé henteu éléh ulet, naon waé dipigawé demi sesuap sangu. Ibu sok bangun isuk-isuk - isuk-isuk saterusna nyieun gorengan sarta sangu uduk. Jam satengah 6 mimitian indit kuriling kampung menjajakan dagangan. Anyar saterusna jam 10 isuk-isuk balik ka imah sarta mimitian ngadatangan imah - imah anu ngagunakeun jasana pikeun kukumbah sarta menyetrika. Aya 4 imah anu ngamangpaatkeun jasa Ibu Eneng. Ucul Asar anyar Ibu Eneng balik ka imah.
Waktu Eneng umurna 18th, manéhna megatkeun pikeun indit ka Jakarta babarengan Dedeh. Dedeh nyaéta réncang Eneng ulin saprak leutik anu geus leuwih tiheula digawé di Jakarta minangka PRT. Kalayan mawa bekel saayana, Eneng ogé indit ka Jakarta dipirig ku segruk ceurik ibu sarta adi - adina. Sesampainya di Jakarta, Eneng digawé di imah Ibu Joyo. Ibu Joyo nyaéta saurang randa tanpa anak. Salaki bu Joyo maot alatan serangan jantung 2 warsih anu tuluy. Alatan geus biasa hirup prihatin saprak leutik sarta getol digawé, Eneng ogé dinyaah sarta diperlakukan ku bu Joyo kawas meujeuhnana anakna sorangan. Komo Eneng diikutkan sawatara kursus mimitian ti masak, ngaput, nepi ka merias. Sanajan henteu mengenyam atikan anu luhur, Eneng tergolong calakan ku kituna bisa kalayan gampang nyerepan kabéh materi kursus.
Kahirupan Eneng ogé robah. Luhur bantuan modal ti bu Joyo, manéhna bisa muka catering, rias pengantin sarta modiste. Duit anu dikirim ka kampung ogé beuki loba jumlahna ku kituna kahirupan ibu sarta adi - adina di kampung jadi leuwih alus. Hiji poé, Eneng papanggih jeung Ujang, saurang nu boga pausahaan konveksi anu hayang bermitra kalayan modeiste milik Eneng. Pamustunganana benang - benang cintapun terjalin diantara maranéhanana. Bu Joyo geus merestui hubungan maranéhanana. Dina waktu liburan ahir minggu, Eneng sarta Ujang indit ka kampung Eneng. Diditu Eneng ngawanohkeun Ujang ka ibu sarta ogé adik-adiknya. Waktu éta ogé Ujang melamar Eneng di hareupeun ibu Eneng. Henteu perlu nungguan lila, 6 bulan saterusna maranéhanana melangsungkan pernikahan kalayan dihadiran jelema - jelema pangdeukeutna. Eneng memboyong ibu sarta adik-adiknya ka dayeuh pikeun cicing di imah maranéhanana anu anyar sarta maranéhanana kabéh ogé hirup berbahagia.


text:
Inilah beberapa ucapan lebaran dalam bahasa sunda :
Bilih aya tutur saur nu teu kaukur, reka basa nu pasalia, laku lampah nu teu merenah, wilujeng boboran shiam neda sih hapunten tina samudaya kalepatan lahir sinareng bathin.
Kedaling rasa nu pinuh ku bangbaluh hate, urang lubarkeun, ngawengku pinuh ku nyuuh, meungpeung wanci can mustari. Taqabalallahu Minna Wa Minkum
Bilih aya luhur saur bahé carék, tutur nu teu kaukur, laku-lampah nu teu merenah dugi ka ngaraheutkeun manah, di bulan nu pinuh barokah ieu hayu urang silih lubarkeun silih hapunten lahir batin, hayu urang mapag 1 Syawal 1433 H ku kabungahan tur kaikhlasan.
Wilujeng Idul Fitri 1433 H, sim kuring neda dihapunten samudaya kalepatan. Kuring neda dihapunten kana samudaya kalepatan, boh bilih aya cariosan anu matak ngarahetkeun kana manah, da sadayana oge mung saukur heureuy, manusa mah teu tiasa lumpat tina kalepatan jeung kakhilafan
Aturang titiang rahajeng Idul Fitri 1433 H, titiang nunas ampura lahir batin.
Laligarna tarate dina talaga hate. nyambuangna seungit malati nu ligar dina taman ati janten ciciren lubarna kalepatan antawis urang. Wilujeng boboran shiam 1433 H. Taqqobalallahu minna wa minkum, Shiyamana wa shiyamakum.
Niti wanci nu mustari , ninggang mangsa nusampurna , dina Idul Fitri anu ieu.. hayu urang sami-sami ngabersihkeun rereged ati.. tina khilaf sinareng dosa.. Taqqobalallahu minna wa minkum, Shiyamana wa shiyamakum.
Sadaya jalmi tiasa ngiring lebaran……. tapi teu sadaya jalmi tiasa ngiring Idul Fitri…. mugi urang kalebet jalmi nu tiasa ngiring Idul Fitri….. wilujeng boboran shiam 1433 H. Hapunten samudaya kalepatan.
Jatidiri anu suci rasa jiwa nu tanpa noda , mugia sing ngajadi disarengan ku iman taqwa, nuantukna nunda kanyaah, nyimpen kadeudeuh, silih hampura kapapada jalma, panuhun sihapunten sadaya . Taqqobalallahu minna wa minkum, Shiyamana washiyamakum.
Nitih wanci nu mustari ninggang mangsa nu utama, nyucikeun panyakit ati, balik diri kanu suci hapunten samudaya kalepatan lahir sinareng batin. wilujeng boboran siam
Mipit amit seja nurih kapeurih ati, malah mandar lubar akar-akar angkara na satungkebing rasa. Ngala menta galura pangampura tina sagala lalampahan tur rumpaka nu ngagelar raheut manah. taqoballahu minna waminkum, taqobalahu yaa kariim.


text:
Épilépsi
Épilépsi nyaéta ayana muatan listrik anu kaleuleuwihi jeung ngadadak nepi ka prosés narima jeung ngirim impuls tina uteuk kana bagian-bagian awak lianna kaganggu.[1] Istilah épilépsi sarua jeung ayan.[1] Umumna épilépsi dilantarankeun ku karuksakan uteuk nalika prosés ngalahirkeun, kungsi ngalaman cidera dina sirah, kungsi katarajangradang uteuk, kungsi katarajang tumor uteuk, aya kelainan pembuluh darah dina uteuk, ayana getih atawa nanah anu ngadagleg (beku) dina uteuk, ayana gangguan métabolismeu awak, jeung nginum inuman anu ngandung alkohol.[1] Teu kanyahon sacara jelas sabab-musabab épilépsi anu kaalaman ku orok.[1] Salasahiji cara anu dianjurkeun ku dokter nyaéta merhatikeun gerakan-gerakan orok nalika lahir.[1] Kolot sawadina waspada lamun sering ningali orok milampah gerakan-gerakan anu anéh tur dibalikan- deui dibalikan deui (diulang-ulang) atawa mindeng katingali reuwaseun tanpa sabab anu jelas, bari reuwasna téh sababaraha kali.[1] Panyakit épilépsi lain panyakit turunan , tapi nu mawa sipat panyakit ieu bisa diturunkeun ka turunan saterusna.[1] Biasana jalma anu ngalaman serangan épilépsi bakal ngalaman kejang-kejang, tur tina bahamna kaluar.[1] Serangan panyakit épilépsi kacida gancangna.[1]
Jenis-jenis Épilépsi[édit | sunting sumber]
- Épilépsi tonik klonik (grandmal)[2]
- Épilépsi absans (petit mal)[2]
- Épilépsi parsial basajan[2]
- Épilépsi parsial kompleks[2]
- Épilépsi atonik[2]
- Épilépsi mioklonik[2]
Ngubaran jeung Nyegah Épilépsi[édit | sunting sumber]
Lamun aya anu kaserang épilépsi, ulah ngasupkeun barang-barang naon waé ogé kana bahamna, huntuna anu rapet balem ulah dipaksa sina calangap, ulah nahan gerakan kejangna, ulah digolérkeun dina tempat saré.[1] Naon sababna? Alesanana lantaran:
- Ngasupkeun barang atawa naon waé kana baham jalma anu kaserang bakal ngalantarankeun leungeun urang cidera, atawa huntu jalma anu kaserang bakal rompang.[1]
- Lamun urang nahan gerakan kejangna, jalma anu kaserang bakal nyurungkeun urang sacara teu sadar, urang bisa jadi cilaka, lantaran tanaga jalma nu kaserang rongkah kacida.[1]
- Nyarékeun jalma anu kaserang henteu gampang, hadéna mah halangan sirahna ku barang-barang anu hipu jeung kandel sangkan ulah cidera.[1]
Aya sababaraha hal anu bisa dipilampah nalika hiji jalma kaserang épilépsi:
- Jauhkeun barang-barang seukeut au sakirana bisa ngaraheutan dirina;[1]
- Kendoran pakéan palebah beuheung jeung sabuk;[1]
- Upama serangan geus réngsé, pariksa kaayaanana, laju bawa ka rumah sakit atawa ka dokter.[1] Ngubaranana kudu ka dokter spésialis.[2]
- Sina nginum ubar sacara rutin (ulah tepi ka poho).[2]
- Singkahan kagiatan anu matak capé pisan.[2]
- Ulah sina kapeutingan.[2]
- Ulah sina ngarasa hariwang jeung lapar.[2]
Ngubaran épilépsi mibutuh kasabaran jeung waktu anu lila.[2] Teu aya serangan kejang dina dangka saminggu atawa dua minggu lain hartina cageur, ku lantaran kitu, sanajan henteu kejang ogé ngnum ubar mah kudu tuluy sacara rutin.[2]
Catetan


text:
Katakana
Katakana (片仮名) nyaeta syllabary Basa Jepang, salah sahiji tina opat sistim nulis Basa Jepang. Nu sejenna nyaeta hiragana, kanji jeung rōmaji. Kecap katakana hartina "kana sejen," asalan tina turunan katerangan gramatikal Basa Jepang, dina Basa Cina disebut "kambun" (漢文). Kana ieu ditulis salian ti karakter Basa CIna sarta nerangkeun frase dina Basa Jepang.
Katakana dicirikeun ku garis lurus jeung sudut tajam, sarta skrip sederhana dina Basa Jepang.
Dua sistim utama dina susunan katakana, susunan heubeul iroha, jeung susunan nu leuwih anyar gojūon.
Daptar eusi
Tabel katakana[édit | sunting sumber]
Tabel dihandap ieu nunjukeun hiragana jeung tulisan romajina. Anu warna beureum kana nu jarang dipake.
Pamakean[édit | sunting sumber]
Dina basa Jepang modern, leuwih remen dipake keur transkripsi kecap tina basa asing (disebut gairaigo). Contona, "television" ditulis terebi (テレビ?). Katakana oge ilahar dipake keur ngaran nagara, ngaran tempat oge ngaran jalma asing. Contona Indonesia ditulis インドネシア jeung Budhi ditulisna ブディ (Budi).
Katakana oge dipake keur onomatopoeia, tulisan nu ngagambarkeun sora, contona chin (チン?), hartina "Ding" ilaharna ditulis dina katakana.
Watesan teknik jeung ilmiah oge ilaharna ditulis dina katakana, upamana keur ngaran species sasatoan jeung tutuwuhan sarta mineral.
Katakana kadangkala dipake oge keur transcription ngaran parusahaan Jepang. Contona Suzuki ditulisna スズキ, jeung Toyota ditulisna トヨタ. Katakana dipake oge keur kaperluan husus, upamana rambu-rambu, iklan jeung hoardings. Contona, nu ilahar kapanggih ココ koko (di dieu), ゴミ gomi (runtah) atawa メガネ megane (kacapanon), sarta dina kalimah-kalimah nu penting ditulisna dina katakana.
Sanggeus Perang Dunya Kadua, dokumen resmi ditulis make campuran katakana jeung kanji, sarta make cara sarua make hiragana jeung kanji dina Basa Jepang modern, ayeuna katakana keur okurigana jeung partikel saperti wa atawa o.
Katakana dipake oge keur telegram di Jepang samemeh taun 1988 sarta mimiti dipake dina karakter komputer taun 1980-an. Loba komputer nu make Katakana salian ti Kanji jeung/atawa Hiragana.
Sanajan kecap injeuman nu asalna tina Basa Cina ilaharna ditulis make kanji, kecap injeuman nu asalana tina Basa Cina modern langsung dirobah kana Basa Jepang dumasar kana cara macana on'yomi, sarta biasa ditulis make katakana. Contona
- マージャン (麻將/麻雀), mājan (mahjong), tina Basa Mandarin májiàng
- ウーロン茶 (烏龍茶), ūroncha (Oolong tea), tina basa Mandarin Mandarin wūlóng
- チャーハン (炒飯), chāhan, (sangu goreng)
- チャーシュー(叉焼), chāshū, tina Basa Kanton cha siu, babi panggang
- シューマイ (焼売), shūmai, tina Basa Kanton siu maai, siomay.
Kabehanna ilahar ditulis make katakana tinimbang kanji. Nu pangkawentarna tina Basa Cina nyaeta ラーメン (mie) jarang ditulis make 拉麺.
Aya sababaraha hal anu tibalik, numana kanji dijieun tina tulisan katakana. Contona, コーヒー (kohi), "kopi", nu alternatipna ditulis make kanji 珈琲. Kanji ieu ilahar dipake, sanajan jarang, ilaharna dipake ku parusahaan kopi ngarah katempona anyar.
Katakana kadangkala dipake keur ngagantikeun hiragana dina furigana keur ngagamapeung maca dina kecap nu ditulis dina karakter Roman, atawa keur kecap-kecap asing, saperti nu ilahar dipake dina kanji, sangkan macana sarua jeung aslina.
Katakana kadangkala dipake oge keur nembongkeun kecap nu diucapkeun ku urang asing atawa logat nu teu ilahar, ku karakter asing, robot jeung salian ti eta. Contona, dina komik, obrolan karakter asing atawa robot dituliskeun コンニチワ (konnichiwa) keur ngagantikeun nu ilhara dina hiragana こんにちは (konnichi wa).
Katakana dipake oge keur nembongkeun on'yomi (Chinese-derived) cara maca kanji dina kamus kanji.
Kadangkala ngaran urang Jepang ditulis make katakana. Hal ieu ku sabab baheula geus ilahar dipake, utama nini-nini nu ngaranna ditulis ku katakana.
Geus ilahar keur nuliskeun kecap nu hese dibaca dina kanji make katakana. Kajadian ieu leuwih sering kapanggih di widang kadokteran. Contona, kecap "dokter kulit", 皮膚科, hifuka, kanji kadua, 膚, dianggap hese, mangka kecap hifuka ilaharna ditulis 皮フ科 atawa ヒフ科 dina katakana. Ampir saru jeung kanji 癌 gan, "kanker", leuwih remen ditulis dina katakana atawa hiragana.
Katakana dipake keur notasi musik tradisional,saperti Tozan ryu shakuhachi, sarta dina sankyoku disusun ku koto, shamisen jeung shakuhachi.
Orthografi[édit | sunting sumber]
Frase asing kadangkala disalin ku nambahkeun titik di tengah disebut nakaguro (中黒?) atawa ditulis misah. Lamun nu maca dianggap ngarti kana kecap gairaigo dina eta frase, tanda titik di tengah teu dipake. Contona, frase コンピュータゲーム (konpyūta gēmu)(game komputer), ngabogaan dua gairaigo nu geus ilahar dipake, dina nulisna teu make titik tengah.
Ngeja katakana beda kacida jeung hiragana. Dina hiragana dieja panjang nu make tambahan dua vowel kana, katakana ilaharna make vowel extender mark disebut chōon. Tanda pondok ieu dituturkeun langsung dina teks, datar dina yokogaki, atawa teks datar, sarta nangtung dina tategaki, atawa teks nangtung. Katakana ilahar dipake keur nulis kecap injeuman tina basa sejen; vowel panjang dina Basa Jepang nu ditulis dina katakna ilaharna ditulis dina hiragana. Aya sababaraha nu husus saperti ローソク(蝋燭)(rōsoku)(lilin) atawa ケータイ(携帯)(kētai)(telepon keupeul).
Aksara tsu leutik ッ disebutna sokuon nunjukeun konsonan geminate, nu ditulis dina rōmaji ku dua konsonan. Contona, bed ditulis dina katakana ベッド (beddo).
Sokuon ieu kadangkala dipake keur nu teu sarua teu sora aslina. Contona, h-ganda dina ch nu ilahar dina ngaran urang Jerman. Bach, contona, jadi バッハ (Bahha); Mach is マッハ (Mahha).
Ayana "h" ganda dina Bach jeung Mach (nu make tsu leutik) ngarupakeun kana panghadena keur ngaran urang Jerman.
Kecap ti basa sejen kacida hesena ditulis dina Basa Jepang, Khruschev jadi フルシチョフ (Furushichofu). Ali Khamenei jadi アリー・ハーメネイー (Arī Hāmeneī). Dina Wikipedia Basa Jepang aya rujukan イツハク・パールマン (Itsuhaku Pāruman) jeung イツァーク・パールマン (Itsāku Pāruman), Itzhak Perlman.
Sajarah[édit | sunting sumber]
Katakana mimiti dipake dina Periode Heian bagean tina karakter man'yōgana nembongkeun cara maca (furigana) kanji dina kanbun. Contona, ka カ jadi beulah kenca ka 加 "nambahan". Ku cara ieu, loba runtuyan radical katakana sarua jeung nu dibaca dina kanji.
Kode Komputer[édit | sunting sumber]
Katakana mibanda dua bentuk kode nyaeta, halfwidth hankaku (半角?) sarta fullwidth zenkaku (全角?). Bentuk halfwidth aslina ti JIS X 0201. Ieu kaasup halfwidth Katakana di beulah katuhu ASCII. Lolobana halfwidth Katakana merlukeun sa-bit keur unggal kana. Dina ahir taun 1970, runtuyan dua-bit karakter ampir sarua jeung dina JIS X 0208 keur nembongkeun Hiragana tur Kanji jeung nu sejenna. Masalahna, JIS_X_0208 nu dina Katakana karakter bebasna ngan hiji-bit saperti dina JIS_X_0201. Konflik ieu ngajadikeun loba kontroversi. Katakana dina JIS_X_0208 nyokot dua-bit byte (minimalna), mangka loba (hususna nu heubeul) dina output Katakana jadi legana-dua-bit. Ieu Kusabab kitu katakana dina JIS_X_0201 disebut halfwidth sarta JIS_X_0208, fullwidth. Sanajan kitu, loba enconfing nu teu halfwidth tina Hiragana.
Sanajan jarang dipake, dina kanyataana halfwidth katakana masih remen dipake dina sistim jeung kode. Contona, judul mini disc ngan bisa asup dina ASCII atawa halfwidth katakana, sarta halfwidth katakana ilahar dipake dina komputerisasi mesin hitung, mesin kasa di toko, sarta judul tipi digital jeung DVD dina Basa Jepang. Sababaraha kode Basa Jepang nu ilahar saperti EUC-JP, Unicode jeung Shift-JIS make halfwidth Katakana sarua jeung fullwidth. Beda jeung, ISO-2022-JP nu teu ngabogaan halfwidth Katakana, ilahar dipake dina SMTP jeung NNTP. Halfwidth katakana ilahar dipake dina layar atawa memori.
Unicode[édit | sunting sumber]
Dina Unicode, fullwidth katakana make titik kode U+30A0 ka U+30FF [1]:
Halfwidth sarua jeung fullwidth katakana oge aya. Kode ieu aya dina Bentuk blok Halfwidth jeung Fullwidth (U+FF00–U+FFEF) [2], mimiti ti U+FF65 nepi ka U+FF9F (karakter U+FF61–U+FF64 nyaeta fungsi tanda baca halfwidth):
Titik kode 32D0 nepi ka 32FE nyaeta rundayan Circled Katakana. Catetan: circled ン teu aya
Katakana keur Basa Ainu[édit | sunting sumber]
Katakana kadangkala dipake keur Basa Ainu. Unikna Basa Ainu make katakana, konsonan ayana di suku kata panungtung keur ditembongkeun ku katakana versi leutik nu pakait jeung konsonan panungtung jeung vowel nu teu teratur. Contona "up" diulis make ウㇷ゚ (u dituturkeun pu leutik). Dina Unicode, blok Phonetic Extensions Katakana (U+31F0–U+31FF) [3] keur basa Ainu. Karakter nu remen dipake dina Basa Ainu ngan:
Tempo oge[édit | sunting sumber]
- Japanese phonology for pronunciation.
- Rōmaji for a comparison of romanization systems.
- Historical kana usage for a discussion of pre-war kana spelling
- Transcribing English to Japanese
- Wikipedia:Technical assistance for katakana
Rujukan[édit | sunting sumber]
Wikipedia Basa Inggris, Juli 2006.
Tumbu kaluar[édit | sunting sumber]
- Katakana code chart at Unicode.org
- Katakana Online Trainer
- Practice katakana using different typefaces
- Katakana Lessons
- Test your Katakana knowledge


text:
Kimi Räikkönen
Kimi Matias Räikkönen (leuwih dikenal ku ngaran Kimi Räikkönen) (babar di Espoo, Finlandia, 17 Oktober 1979) adalah saorang pembalap Formula 1 anu asalna ti Finlandia. Kimi Räikkönen saat ieu ngagenggam titel juara dunia Formula 1 anu direbutna di GP Brazil taun 2007. Ayeuna teh, Kimi ngabela tim Citroen di WRC.
Profil[édit | sunting sumber]
Sateuacan Kimi masuk ka F1, dirina ngan gaduh modal 23 kali balapan professional, jeung dianggap can layak asup ka F1. Tapi bos tim Sauber, Peter Sauber ngawaniankeun ngabela Kimi di kantor FIA demi surat SIM super license.
Kimi ngamulai debut F1-na di tahun 2001. Salama sapanjang musim, Kimi tampil konsisten, jeung turut nganteurkeun Sauber ngaraih rengking 4 di klasemen konstruktor 2001.
Tahun 2002, Kimi ngalih ka tim McLaren nepi ka taun 2006. Salama di McLaren, Kimi lumayan alus. Dirina ngaraih kemenangan pertama di GP Malaysia 2003. Tapi Kimi sok gagal wae di perebutan gelar dunia, ku sabab katahanan mobil McLaren awon. Dan akhirna di akhir 2006, Kimi mutuskeun ngalih ka tim Ferrari ngagentoskeun Michael Schumacher.
Di Ferrari Kimi ngawitan musim 2007 dengan baik. Dirina meunang di Australia. Tapi saatos GP Malaysia, Kimi balik deui ka performa biasa. Kimi tiasa meunang deui di GP Prancis, dan dirina akhirna konsisten meunang ditambihan ku kaberuntungan. Pas abus GP Brazil, Kimi merupakan salasahiji kandidat juara dunia.
Kimi akhirna mampu janten juara dunia setelah meunang di Brazil ditambihan ku sainganna, Lewis Hamilton ngan mampu finish di posisi tujuh.
Biodata[édit | sunting sumber]
- Nami Lengkap: Kimi Matias Räikkönen
- Tempat, Tanggal Babar: Espoo, Finlandia, 17 Oktober 1979
- Status: Nikah sareng Jenni
- Luhur: 175 cm
- Beurat: 62 kg
- Debut F1: Australia 2001


text:
Ossétia Kidul
Républik Ossétia Kidul (basa Ossétia: Pecпyблиkæ Xyccap ИpыcToH, Respublikae Xussar Iryston; basa Rusia: Pecпyблиka ЮжHaя OceTия, Respublika Yuzhnaya Osetiya; basa Georgia: სამხრეთი ოსეთია, Samkhreti Osetia) mangrupakeun hiji nagara républik nu sacara de facto merdéka, aya di Kaukasus. Géorgia ngklaim Ossétia Kidul salaku wewengkon kadaulatanna. Kadaulatan républik ieu teu diakuan sacara internasional, iwal Rusia nu ngakuanna dina 26 Agustus 2008 bareng jeung pangakuan kadaulatan Abkhazia.[1] Géorgia heunteu ngakuan status Ossétia Kidul minangka hiji éntitas sorangan; pamaréntah Géorgia ngangaranan républik ieu kalawan ngaran kolotna: Samachablo, atawa kiwari, wewengkon Tskhinvali (dumasar kana ibu kota républik ieu). Ossétia Kidul baheulana mangrupakeun bagian ti wewengkon Géorgia nu ngaranna Shida Kartli.
Dina Agustus 2008, aya peperangan antara pasukan Rusia jeung Géorgia.
Temp ogé[édit | sunting sumber]
Réferénsi[édit | sunting sumber]
- ↑ Rusia Akui Kemerdekaan Ossetia Selatan dan Abkhazia, MediaIndonesia.com, 26 Agustus 2008
Tumbu kaluar[édit | sunting sumber]
- (en) Southosetia.euro.ru
- (Basa Rusia) Ossetia.ru


text:
Dian Sastrowardoyo
Diandra Paramitha Sastro Wardoyo, atawa leuwih dipikawanoh Dian Sastro lahir di Jakarta, 16 Maret 1982.[1] Alumnus Fakultas Filsafat Universitas Indonésia angkatan 2001 ieu lulus skripsi taun 2007. Nyokot judul 'Beauty Industrial Complex', Dian lulus dina peunteunna 8,57 (A), sarta IPK pamungkas 3,2.[1]
Daptar eusi
Karir[édit | sunting sumber]
Dian nyaéta awéwé anu kasebut tomboi, karesepna waé maen baskét, pencak silat, sarta kémping.[2] Nepi ka babaturan lalaki Dian di sakola nangtangna pikeun nuturkeun pasanggiri Gadis Sampul.[2] Hasilna bener-bener teu kasangka.[2] Dian teu ngan junun ngabuktikeun mahér dangdan.[2] Manéhna ogé nyabet gelar pinunjul Gadis Sampul 1996 éta.[2] Saprak harita, paras geulisna mindeng mecenghul di majalah.[2] Manéhna ogé getol jadi modél klip vidéo.[2] Tilu vidéo klip Sheila on 7, kawas Dan, Anugerah yang Terindah, sarta JAP, mintonkeun mahasiswa Jurusan Filsafat Universitas Indonésia éta jadi modélna.[2] Ngaran Dian Sastrowardoyo dipikawanoh minangka aktris parigel ieu ngamimitian popularitasna liwat peranna dina film Ada Apa dengan Cinta (2002).[2] Peranna minangka cinta dina film arahan Rudi Sudjarwo kasebut ogé nganteurkeun dirina minangka pinunjul Festival Film Indonésia (FFI) pikeun katégori aktris pangalusna.[2] Sajaba minangka béntang Lux, Dian ogé jadi host Kuis Super Milyader 3 Milyar dina 2007.[2] Salah sahiji nu mawa obor dina ajang Olimpiade 2008 ieu mecakan pakasaban anyar.[2] Cacak teu laér-laér ti dunya film, tapi ayeuna manéhna kudu midang dobel.[2] Sajaba maen film, manéhna ogé jadi produser dina film DRUPADI.[2] Di panungtung taun 2008, Dian balik 'sanding' babarengan Nicholas Saputra.[2] Maranéhanana dipasangkeun deui di film 3 DOA 3 CINTA karya sutradara Nurman Hakim. Komo dina International Festival of Asian Cinema Vesoul film ieu junun ngahontal pangajén Grand Prize of the International Jury. Cacak arang témbong di télévisi atawa layar kaca, tapi teu hartina Dian kaleungitan pamorna. Kabuktian dina ahir Oktober 2009, manéhna kapilih jadi brand ambassador Samsung Corby babarengan Nicholas Saputra. Di antara saabrek kagiatanana, Dian tétéla masih paduli jeung kaayaan sosial di sakurilingna. Mimiti tina kaprihatinan nempo barudak Indonésia anu kurang meunang perhatianna, manéhna ogé ngadegkeun yayasan Dian Sastrowardoyo. Sanggeus nikah, prestasi Dian di widang entertaiment kabuktian henteu kaeureunkeun kalayan dipilihna dirina minangka brand ambassador L'Oreal Paris pikeun Indonésia. Dian kapilih alatan kageulisan has Indonésia anu kaluar dina beungeutna.[1]
Kahirupan Pribadi[édit | sunting sumber]
Dian kungsi boga hubungan jeung Abi Yapto, anak pangusaha kahot, Yapto S Soerjosoemarno, sarta papisah kira-kira Agustus 2006.[1] Sabot masih hubungan jeung Abi, Dian ogé deukeut jeung penyiar radio Prambors, Warman Nasution.[1] Dian ogé kungsi dikabarkeun deukeut jeung Moreno Suprapto, cacak nepi ka ayeuna incu inohong pergerakan nasional Prof Mr Sunario Sastrowardoyo, ieu ngaku masih single.[1] Sanggeus bérésan jeung Abi Yapto, hubungan asmara Dian henteu loba disebut-sebut ku média.[1] Mimiti Nopémber 2009 aya béja lamun manéhna geus tunangan jeung kabogohna, Indraguna Sutowo.[1] Dina 13 April 2010 Dian ahirna nikah jeung Indraguna Sutowo.[1] Ondangan saloba 4000 siki ogé geus disiapkeun, jeung rencana akad nikah anu dilangsungkan di Hotél Darmawangsa sarta resepsi di JJC.[1] Artis Dian Sastro ngalahirkeun budak kahijina dina poé minggu 17 Agustus 2011 jam 15.14 WIB.[3] Pamajikan pangusaha Indraguna Sutowo éta ogé méré ngaran anakna Syailendra Sutowo.[3] Béntang film ieu ngalahirkeun Syailendra Sutowo nu beuratna 3,03 kg sarta jangkung 48 cm di Rumah Sakit Bersalin YPK, Ménténg, Jakarta.[3]
Filmografi[édit | sunting sumber]
- BINTANG JATUH (2000)[1]
- PASIR BERBISIK (2001)
- ADA APA DENGAN CINTA (2002)
- PUTRI GUNUNG LEDANG (2004)
- BANYU BIRU (2005)
- UNGU VIOLET (2005)
- BELAHAN JIWA (2005)
- DUNIA TANPA KOMA (2006)
- BUKAN KESEMPATAN YANG TERLEWAT (2006)
- 3 DOA 3 CINTA (2008)
- DRUPADI (2009)
- PENGANTIN CINTA (2010)
Pangajen[édit | sunting sumber]
- 1996: Pinunjul 1 GADIS Sampul 1996 Majalah Gadis
- 2002: Bintang Lux 2002 ti JWT AdForce-Unilever
- 2002: Aktris Panghadéna dina Féstival Film Asia Deauville, Perancis, dina film Pasir Berbisik
- 2002: Aktris Panghadéna dina Féstival Film Internasional Singapura ka-15 dina film Pasir Berbisik
- 2002: Aktris Terpuji dina Féstival Film Bandung dina film Ada Apa dengan Cinta?
- 2004: Pemeran Utama Awéwé Panghadéna Festival Film Indonesia 2004, dina film Ada Apa dengan Cinta?
- 2005: Aktris Berbakat dina Féstival Film Asia Pasifik, Kuala Lumpur, Malaysia.[1]


text:
Pidato Pupuhu YPDSIeu naskah biantara Ketua Yayasan Pendidikan Dayang Sumbi, Dr. Iwan Inrawan Wiratmadja, Yayasan nu ngokolakeun ITENAS, dina acara Sawala Saptu kamari. (Anjeuna dosen di Teknik Industri ITB. s1-na angkatan 78). Abah Surya oge masihan disket nu eusina naskah Sawala anjeuna (ngabahas buku SBjS tina segi Sastra & fenomena basa Sunda), ngan hanjakal disketna aya makro-an, virus jigana...
--------------------------------------------------------- ----------------------------
Hadirin nu dipihormat ku sim kuring, Assalamualakium warahmatullahi wabarakatuh,
Hapunten upami pangjajap ti sim kuring ngangge dua bahasa, Sunda sareng Nasional.
Tipayun, ngahaturkeun laksa keti kabingahan kana kadongkapanana dina ieu acara. Mung neda dihapunten upami panampina kirang nyugemakeun, oge wirehna Rektor Itenas, Prof. Djuanda Suraatmadja kaleresan teu tiasa ngahadiran ieu acara jalaran aya acara sanes di ITB.
Nami yayasan nu ngokolakeun Institut Teknologi Nasional (ITENAS) teh nyaeta Yayasan Pendidikan Dayang Sumbi. Parantos kauninga ku sadayana, Dayang Sumbi teh hiji tokoh dina legenda di Tatar Sunda. Asa merenah upami civitas akademika Itenas, ngiring ngarojong kana usaha-usaha ngembangkeun kabudayaan Sunda, sok sanaos ieu kampus teh udaganana dina widang teknologi, tapi da jalmi mah multi dimensi, unsur budaya kedah tiasa ngimbangan kamajuan teknologi. Teknologi ulah janten ririwa kanggo kamajuan budaya malah sing tiasa janten media kanggo ngembangkeun budaya urang sadayana.
Sim kuring ngiring bingah wirehna Lingkung Seni Sunda (Lisenda) Itenas -wadah mahasiswa kanggo dialajar kasenian Sunda- tiasa ngalebarkeun garapanana kana widang basa Sunda. Nuhun ka Komunitas Urang Sunda di Internet nu parantos ngajak mahasiswa Itenas ngiring ngembangkeun budaya Sunda utamina basa. Mudah-mudahan ieu tarekah tiasa ngiring ngahudangkeun Urang Sunda kanggo malire sareng ngembangkeun budaya Sunda, nanjeurkeun budaya Sunda di habibatna. Oge kapayun, sim kuring miharep, kagiatan teh tiasa ngawengku bidang-bidang sanes perkawis Sunda sareng kasundaan.
Sakali deui sim kuring kacida nganuhunkeunana ka sadayana anu parantos kersa sumping nohonan pangulem di Lisenda, teu kalangkung ka Bapa RH Hidayat Suryalaga, ka Ibu Aam Amalia, ka Bapa Adang.S sareng ka Bapa Ibing Kusmayatna, nu parantos kersa sumping. Urang sadayana tangtos moal bireuk deui ka ieu opat inohong, nu tangtos hadirin sadayana parantos uninga, kukituna mugi mugi ieu pajemuhan janten hiji pamuka lawang kanggo kagiatan salajengna. Tina ieu pajemuhan mugi mugi aya hasilna, anu tangtos janten pi-kareueuseun urang sunda sadayana
Sim kuring kantos nguping aya harewos bojong wirehna dina danget ieu budaya sunda khususna basa sunda sapertos anu kirang dipalire, utamina ku generasi anom, kalintang matak hanjakalna upamin eta harewos bojong teh leres, lebar bilih engke anak incu urang sadayana nguping basa sunda mung ukur dina dongeng, malih kapan aya heureuyna moal enya upami hoyong diajar budaya sunda kedah ka walanda atanapi ka Australi.Upami tea mah leres kitu lebar temen.
Sasieureun sabeunyeureun, ieu kiprahna Lisenda mugi janten tawis urang sunda teh masih keneh micinta kana budayana sareng kana basana.
(http://dudijeungurangsunda.blogspot.com/2002/06/pidato-pupuhu-ypds.html)


text:
Kaméja
Kaméja asal kecapna tina bahasa Portugis nya éta camisa, hartina baju atawa papakéan, utamana keur lalaki.[1] Papakéan ieu nutupan leunguen, taktak, dada nepi ka beuteung.[1]
Sajarah Kaméja[édit | sunting sumber]
Dina taun 1800-an kerah anu gedé jeung heuras ngabalukarkeun bahaya lantaran matak arheut kana ceuli.[1] tTi jaman baheula, baju kaméja bodas dipikawanoh pikeun raksukan bangsawan.[1] Dina buku, Men’s Wardrobe seri Chic Simple, diébréhkeun yén bangsawan Éropa abad ka-17 biasa maké kaméja bodas anu maké mamanis rénda dibelah dada jeung leungeun.[1] Maranéhna osok maké raksukan tuxedo, raksukan anu aslna ti golongan bangsawan Inggris.[1] Nepi ka ahir abad ka-19 kaméja bodas dianggap paling elegan.[1] Baheula lalaki anu maké kaméja bdas dianggap beunghar lantaran loba duit pikeun ngaganti kaméja anu bodas tur bersih.[1] Kaméja bodas dianggap raksukan lalaki paranti digawé di tempat anu bersih.[1] Sanajan tina bahan naon waé kaméja warna bodas katinagli bersih, elegan jeung méwah.[1]
Rupa-rupa kaméja[édit | sunting sumber]
- Camp shirt – kaméja leungeun pendék atawa blus anu basajan kalayan saku hareup jeung kerah kamping.[2]
- Dress shirt – kaméja kalayan kerah formal, ilaharna maké kancing jeung lengan mansét.[2]
- Dinner shirt – kaméja husus dijieun pikeun dipaké jeung papakéan séjéna, saperti dasi hideung atawa dasi bodas.[2]
- Winchester Shirt – kaméja garis atawa warna tapi kerahna bodas jeung mansét.[2]
- Guayabera – kaméja meunang nyulam (bordir) miboga opat saku.[2]
- Poet shirt – kaméja anu logor atawa blus kalayan lengan penuh.[2]
- T-shirt.[2]
- Polo SHIRT.[2]
- Baseball shirt - biasana dibédakeun ku tilu parapat lengan, lencana tim, jeung jahitan beubeu datar.[2]
- Tunic – asalna tina bahasa Latin, tunika, ilharna dipaké ku lalaki jeung awéwé di Romawi Kuno, dibédakeuna ku konstruksi dua.[2]
- Night shirt – papakéan paranti saré.[2]
- Sleeveless Shirt – Kaméha euweuh lenganan.[2] Disebut ogé tank top.[2]
- Halter top – euweuh lenganan, produk konveksi tanpa lengan bagi perempuan.[2] Biasana maké tali di bagian tukang beuheung jeung di tonggong belah handap.[2]


text:
Liga Arab
Liga Arab (Basa Arab: الجامعة العربية al-Jāmiʻa al-ʻArabiyya), resmina disebut Liga Nagara Arab (Basa Arab: جامعة الدول العربية Jāmiʻat ad-Duwal al-ʻArabiyya), nyaéta hiji organisasi régional nagara-nagara Arab di Afrika Kalér jeung Afrika Kalér-Wétan, sarta Asia Kidul-Kulon (Wétan Tengah). Liga Arab diwangun di Kairo dina 22 Maret 1945 kalawan 6 anggota: Mesir, Irak, Transyordania (jadi Yordania dina 1949), Libanon, Saudi Arabia, jeung Suriah. Yaman ngagabung salaku hiji anggota dina 5 Méi 1945. Liga Arab ayeuna miboga 22 anggota (kaasup Suriah nu kaanggotaanna katunda ti Nopémber 2011) sarta 4 panénjo. Tujuan utama liga ieu pikeun "nyieun hubungan nu leuwih deukeut antara Nagara anggota jeung gawé bareng kolaborasi di antarana, pikeun ngajagaan kamerdikaan jeung kadaulatan, sarta mertimbangkeun hubungan jeung kaperyogian dina cara nu ilahar antara nagara-nagara Arab."[2]
Tempo ogé[édit | sunting sumber]
- Anggota Liga Arab
- Piagam Hak Asasi Manusa Arab
- Perang Tiis Arab
- Dana Pamekaran Ekonomi jeung Sosial Arab (AFESD)
- uni Antarparlemén Arab
- Konflik Liga Arab jeung Arab-Israél
- Boikot Liga Arab kana Israél
- Uni Arab Magribi (UMA)
- Dana Monetér Arab
- Organisasi Industrialisasi Arab
- Déwan Kahijian Ekonomi Arab (CAEU)
- Pésta Olah Raga Pan-Arab
- Pan-Arabisme
- Patepungan Luhur Nagara Amérika Kidul-Arab
Catetan suku jeung rujukan[édit | sunting sumber]
- ↑ MENAFN (28 December 2009). "Qatar, UAE, wealthiest Arab states". Diakses pada 26 Juli 2010.
- ↑ "Pact of the League of Arab States, 22 March 1945". The Avalon Project. Yale Law School. 25 Oktober 1998. Diakses pada 9 Juli 2008.
Tumbu kaluar[édit | sunting sumber]
- Liga Arab loka resmi (Basa Arab)
- Liga Nagara Arab dina Al-Bab.com
- The Arab League dina Council on Foreign Relations
- Profile: Arab League, BBC News
- Arab League di Jewish Virtual Library
- Arab League di WorldStatesmen.org
- Citakan:Bloombergtopic
- Citakan:JPosttopic
- Citakan:NYTtopic
Citakan:Regional organizations


text:
Vénézuéla
- Keur guna lian ti Vénézuéla, tempo Vénézuéla (disambiguasi).
Vénézuéla (Basa Spanyol: [be̞ne̞ˈswe̞la]), resmina disebut Républik Bolivar Vénézuéla (Basa Spanyol: República Bolivariana de Venezuela), nyaéta hiji nagara tropis di bagian kalér buana Amérika Kidul. Nagara ieu wawatesan jeung Kolombia di kulon, Guyana di wétan, sarta Brasil di kidul. Vénézuéla baheulana dijajah ku Spanyol dina 1522, ngéléhan pambarotakan ti urang pribumi. Nagara ieu jadi jajahan Spanyol di Amérika nu kahiji nu merdika (dina 1811), tapi teu ngadegkeun kamerdikaan kalawan aman nepi ka 1821 (awalna salaku hiji departemén ti républik féderal Gran Colombia, miboga kamerdikaan pinuh dina 1830). Vénézuéla mangrupakeun hiji républik féderal présidénsial nu ngawengku 23 nagara bagian, Distrik Ibu Kota (ngawengku Caracas), sarta Depéndensi Féderal (ngawengku pulo-pulo leupas basisir Vénézuéla).
Daptar eusi
Babagian[édit | sunting sumber]
Vénézuéla dibagi kana 23 nagara bagian (estados), 1 distrik ibu kota (distrito capital) nu ngarujuk ka kota Caracas, sarta Depéndensi Féderal (Dependencias Federales, hiji wewengkon husus). Vénézuéla leuwih jauhna dibagi kana 335 kotamadya (municipios); nu mana dibagi ka kagaréjaan (parroquias). Nagara-nagara bagianna dikumpulkeun ka 9 région administratif (regiones administrativas), nu ngadeg taun 1969 dumasar dékrét présidén.
Citakan:Venezuelan subdivisions
Tempo ogé[édit | sunting sumber]
Rujukan[édit | sunting sumber]
Réngking HDI: "Human Development indicator for the Bolivarian Republic of Venezuela". United Nations. 20 Oktober 2011. Diakses pada 5 Nopémber 2011.
- ↑ a b c d "Venezuela". International Monetary Fund. Diakses pada 10 Oktober 2010.
- ↑ "Gini coefficient for the Bolivarian Republic of Venezuela". Instituto Nacional de Estadística. 20 Oktober 2011.
Tumbu kaluar[édit | sunting sumber]
- E-Government (Basa Spanyol)
-
Tingali ogé Vénézuéla di Wikivoyage
- Éntri Venezuela di CIA World Factbook
- Venezuela di UCB Libraries GovPubs
- Vénézuéla di Open Directory Project
- Venezuela di Encyclopædia Britannica
- Citakan:Osmrelation-inline
Citakan:Country data Venezuela Vénézuéla
Amérika Sarikat · Antigua jeung Barbuda · Argéntina · Barbados · Brasil · Bélis · Bahama · Bolivia · Chili · Dominika · Dominika, Rép · Ékuador · Él Salvador · Grénada · Guatémala · Guyana · Haiti · Honduras · Jamaika · Kanada · Kosta Rika · Kuba · Méksiko · Nikaragua · Panama · Paraguay · Péru · St. Lusia · St. Vincent jeung Grénadin · St. Kitts jeung Névis · Suriname · Trinidad jeung Tobago · Uruguay · Vénézuéla


text:
Jalur Yokosuka
Jalur Yokosuka (横須賀線 Yokosuka-sen?) nyaeta salah sahiji jalur kareta di JR East.
Jalur ieu panjangna 73.3 km ti Stasion Tokyo ka Kurihama Station, ku 1,067 mm sarta trek ganda antara Tokyo jeung Yokosuka. Ngaran resmi Jalur Yokosuka Line nujul kana segmen 23.9 km antara Ōfuna Station jeung Kurihama Station, tapi kusabab kareta di Jalur Yokosuka asalna ti Stasion Tokyo, rute kareta nu asup kana jalur ieu disebutna Jalur Yokosuka.
Jalur ieu di jero taneuh ti Tokyo ka Shinagawa (sajajar jeung Jalur Utama Tōkaidō, Jalur Yamanote jeung Keihin-Tōhoku Line), terus nyabang ka kulon nuturkeun Tōkaidō Shinkansen asup ka kota Kawasaki (bagean ieu, ilahar disebut Jalur Hinkaku (品鶴線 Hinkaku-sen?), asalna jalur kareta barang ti Jalur Utama Tōkaidō). Ngahiji jeung Jalur Utama Tōkaidō Main di deukeut Tsurumi Station sarta nuturkeun Jalur Utama Tōkaidō ka Ōfuna, nu terus nyabang ka beulah kidul-wetannepi ka eureun di Miura Peninsula.
Kareta[édit | sunting sumber]
- Kareta lokal Local nu eureun di unggal stasion sapanjang Jalur Yokosuka. Ilaharna 11-gerbong tur dua gerbong mimiti ngarupakeun "Green Cars". Sababaraha ngagunakeun 4-gerbong kareta antara Zushi jeung Tokyo. Dina bagean sejen, make 11-gerbong jeung 4 gerbong sacara bebas.
- Kareta Shōnan-Shinjuku Line make Jalur Yokosuka antara Nishi-Ōi jeung Zushi.
- Ohayō Liner jeung Home Liner kareta komuter ekspres nu eureun di Tokyo, Shimbashi, Shinagawa, Ōfuna, Kamakura jeung Zushi.
- Kareta Narita Express eureun di Tokyo, Shinagawa, Yokohama, jeung Ōfuna.
Aya sababaraha layanan kareta (lolobana tujuan Tokyo) ka Sōbu Main Line tujuan Tsudanuma, Chiba jeung Narutō, Narita Line tujuan Narita Airport, Kashima Line tujuan Kashima-Jingū, Sotobō Line tujuan Kazusa-Ichinomiya, sarta Uchibō Line tujuan Kimitsu. Kareta tujuan Stasion Narita Airport Station disebut Rapid Airport Narita, tapi sabalikna beda ngaran.
Stasion-stasion[édit | sunting sumber]
Catetan yen Jalur Yokosuka teu ngaliwatan Stasion Kawasaki.


text:
Gapura
Gapura tina basa sangsakerta mah hartina témbok tohaga jeung luhur nu ditangtungkeun di kénca katuhueun lawang ka pakarangan candi, pura, bénténg, karaton di jaman baheula.[1] Nu pang kawéntarna di Eropa ngan di tengah kota Paris Perancis nu ngarana Gapura Kajayaan, lambang unggul dina perang dunya kahiji jeung sakalian jadi tutunggul makam pahlawan nu teu dikenal ngarana.[1] Gapura ogé sok dihartikeun panto gerbang.[1] Panto nu sarupa sarigsig nu ngahalangan lawang imah, maksudna sangkan budak leutik teu bisa kaluar sorangan, karuhun Sunda tara gagabah dina saucap-ucapna saur, nu matak nu disebut dianggap imah nu dicicingan ku budak téh karaton sangkan budak hirupna senang jeung mulya saperti raja.[1] Gapura mangrupa jinis bangunan anu dipaké pikeun méré tanda wates wilayah sakaligus panto gerbang boh monumen boh prasasti.[2]
Gapura di Yogyakarta[édit | sunting sumber]
Aya sawatara modél gapura hususna di Yogyakarta.[2] Mimiti tinu basajan nepi ka anu megah. Gapura-gapura anu jadi tanda wates wilayah-wilayah anu biasana basajan dibandingkeun gapura-gapura anu jadi tanda wilayah anu gedé. Gapura anu jadi tanda wates wilayah satingkat RT jeung RW biasana basajan boh bentukna bh ornamenna dibandingkeunn jeung gapura anu jadi tanda wates wilayah dusun, kalurahan, kacamatan, kabupatén, atawa propinsi. Dina kompleks percandian, gapura dibagi 5 jinis. Ieu patali jeung kitab Manasara, kitab anu eusina kaédah-kaédah penciptaan sagala bentuk seni arsitéktur. Kitab kasebut eusina aya katerangan nu mundel ngeunaan gapura anu nyakupan bentuk, tata letak, ragam hias, ukuran, tata upacara, jeung proses nyieuna gapura. Dina jaman India kuna dipercaya yén nyieuna bangunan anu éndah jeung bener balak ngadatangkeun kabagjaan. Ku sabab kitu kaédah-kaédah bangunan anu aya dina kitab kasebut jeung kitab-kitab kaagamaan anu lainna osok jadi pedoman baku. Sanajan itu, jaman-jaman satuluyna hal kasebut ngalaman parobahan anu disababkeun ku sababaraha paktor saperti kapariglan arsitek atawa senimanna, faktor kesengajaan, ketidakpedulian, penghematan, dan ketidaktahuan.[2]


text:
Warta Sunda • Sosial Budaya • Kemis, 12 Juli 2012 01:04
Dina taun 2007 aya 5 judul buku bacaan barudak anu medal dina basa Sunda, nyaéta Banjir Getih di Pasantrén Cimarémé ku Aan Merdéka Permana, Lalampahan Napoléon saduran H.A. Rochman, Si Sekar Panggung jeung Ochank ku Tatang Sumarsono jeung Catetan Poéan Réré ku Ai Koraliati.
Banjir Getih nyaéta “carita sajarah” anu ditulis pararadu kalayan uweuh tarékah ti nu nulisna pikeun neuleuman kasangtukang sajarahna, basana ogé pararadu. Lalampahan Napoléon, saduran ngalalkonkeun kahirupan Napoléon Bonaparté. Ochank karya Tatang Sumarsono naskahna mangrupa hadiah kadua dina sayémbara ngarang roman barudak anu digelar ku PP-SS taun 2007. Ngeunaan pangalaman Ochank anu dipatalikeun jeung kapercayaan baris ayana dunya siluman oray, bari ngahudang kasadaran barudak anu macana ngeunaan harti lingkungan. Demi Si Sekar Panggung kawilang matak kataji, lantaran nyaritakeun ngeunaan kahirupan barudak anu hayang jadi joki jeung sapopoéna gaul jeung kuda. Pangarang kalayan gemet ngalukiskeun kahirupan jalma anu bogaeun jeung ngukur kuda balap anu dina basa Sunda saméméhna tacan kungsi aya.
Catetan poéan Réré (Catatan Harian Réré) ogé ngeunaan masalah anu saméméhna tacan kungsi dijadikeun téma carita dina basa Sunda, nyaéta pasualan kelainan dina kajiwaan budak banci. Jeung deui Ai ngadadarkeun kalayan basajan, tapi ngajaga kategangan jeung muka saeutik-saeutik ngaliwatan catetan poéan adina anu awéwé. Masalah anu musykil éta dikisahkeun ku Ai tina kacamata mojang anu kapaksa manggul tanggungjawab rumahtangga kulawarga, sabab indungna maot jeung bapana lunta. Basa anu digunakeunna kawilang hadé jeung kapiara, anu antukna hadé jadi conto pikeun barudak anu macana. Naskahna jadi juara harepan dina sayémbara ngarang bacaan barudak anu digelar ku PP-SS taun 2007.
Sabada ditimbang-timbang kalayan gemet, Hadiah “Samsudi” 2008 ditetepkeun pikeun dilélérkeun ka
Catetan Poéan Réré
Karya Ai Koraliati (l. di Garut, 28 April 1965)
Pedalan Penerbit Grafindo Media Pratama, Bandung
Ka Ai Koraliati baris dihaturkeun Hadiah “Samsudi” 2008 mangrupa piagam jeung duit (Rp.2.500.000).
Pabélan, 31 Januari 2008
Yayasan Kebudayaan “Rancagé”
Ajip Rosidi
Ketua Déwan Pembina
(Ieu seratan kénging narjamahkeun Dhipa Galuh Purba tina basa Indonésia, dumasar kana putusan resmi Hadiah Sastera Rancagé 2008. Nuhunkeun digeuing upami aya tarjamahan anu kaliru)
Kemis, 04 Séptémber 2014 09:19
Jumaah, 18 Juli 2014 02:37
Rebo, 28 Méi 2014 01:32
Rebo, 28 Méi 2014 01:09
Rebo, 28 Méi 2014 00:56


text:
Kina
Kina kaasup dina kelompok tutuwuhan berkayu ti marga Chinchona anu kulit watangna dimangpaatkeun minangka ubar, ksusuna ubar malaria.[1] Anggota suku Rubiaceae ieu asalna ti Andres, Amérika Kidul.[1] Sajaba minangka ubar, kina ogé dipaké dina industri kosmetika.[1] Kira-kira 40 spesies kina , kawas Cinchoa officinalis sarta C. Calisaya , sumebar diwewengkon tropis.[1] Tatuwuhan ieu loba dibudidayakeun di Ekuador, Peru, Bolivia, India, Sri Lanka.[1] Kina tumuwuh sacara optimum dina wewengkon nu kira-kira 800-2000 M di luhur permukaan laut, curah hujan 200-3000 mm /t, sarta témpératur hawa 13-21 derajat Celsius.[1] Pepelakan ieu merlukeun sorot panonpoé anu henteu panas teuing.[1] Para tangkal kina ngandung kira-kira opat puluh génus spesies tangkal.[2] Kabéh cinchonas anu asli ti lamping wétan wewengkon Amazon di Andes, di mana kina tumuwuh ti 1,500-3,000 méter dina kadua sisi khatulistiwa (ti Kolombia ka Bolivia). Kina ogé bisa kapanggih di bagian kalér Andes (di lamping wétan wengkuan tengah sarta kulon).[2] Ayeuna loba dibudidayakan di loba nagara tropis pikeun peunteun komérsial maranéhanana, sanajan maranéhanana henteu asli wewengkon kasebut.[2]
Deskripsi[édit | sunting sumber]
Tangkal kina téh jangkungna bisa ngahontal 9 m, sedengkeun diaméter watangna bisa 8-15 cm.[1] Tutuwuhan ieu daunna ngawangun jorong (buleud panjang) sarta kasusun sacara pahareup-hareup.[1] Kembangna anu ngawangun tabung kasusun dina malai, boga warna bodas atawa beureum ngora sarta kaangseu seungit.[1] Buah kina ngawangun kawas buleud endog kalayan sikina anu jangjangan.[1] Bagian ti tangkal kina anu loba dimangpaatkeun ku manusa nyaéta watangna. Kulit watang tangkal kina ngandung sawatara sanyawa alkaloid, utamana kinin (quinine).[1]
Rujukan[édit | sunting sumber]
[Kategori:Tutuwuhan]


text:
Sebaran sampling
Dina statistik, sebaran sampling nyaeta sebaran probabiliti, dina kaayaan sampling dina populasi diulang, tina statistik nu diberekeun (kuantitas numerik diitung tina nilai data dina sample).
Bentuk (atawa rumus keur) sebaran sampling gumantung kana sebaran populasi, statistik nu ditempo sarta ukuran sampel nu dipake.
(Catetan yen rumus nu leuwih presisi nyebutkeun yen sebaran statistik bisa dipake keur sakabeh sampel nu mungkin tina ukuran nu diberekeun, henteu ngan sakadar "dina kaayaan sampling diulang".)
Contona, anggap populasi nu kacida gedena nuturkeun normal (ilaharna disebut kurva bel). Asumsi urang mindo nyokot sampe dina sampel nu diberekeun tina populasi sarta ngitung sample mean (arithmetic mean nilai data) keur unggal sampel. Sampel nu beda bakal mangaruhan kana bedana sampel means. Sebaran mean ieu nyaeta "sebaran sampling tina sampel mean" (keur ukuran sampel nu diberekeun). Sebaran ieu bakal jadi normal saprak populasina normal. (Dumasar kana teorema central limit, lamun populasi teu normal tapi "bentukna cukup hade", sebaran sampling tina sampel mean bakal masih keneh cukup normal sanajan ukuran sampel kacida gedena).
Simpangan baku tina sebaran sampling ngacu ka standar kasalahan (statistis) sarta di-estimasi make rumus:
numana mgarupakeun simpangan baku tina sebaran populasi sarta N nyaeta ukuran sampe (jumlah barang) dina sampel.
Hal nu penting dina rumus ieu nyaeta kudu ngalikeun opat kali ukuran sampel (4X) ngarah ukuran kasalahanna jadi (1/2). Waktu rarangkay elmu statistik numana biaya ngarupakeun faktor, ieu ngarupakeun faktor nu kudu dipikaharti ngeunaan pentingna biaya.
Alternatipna, anggap median sampel tina populasi. Ieu ngabogaan sebaran sampling nu beda sacara umum teu normal (tapi masih keneh pakait dina aturan ka-normal-an).


text:
Rohangan bébas
Dina fisika, rohangan bébas ngarupakeun konsép tina téori éléktromagnétik, pakait jeung "rohangan hampa sampurna".
Daptar eusi
Définisi[édit | sunting sumber]
Rohangan bébas boga harti yén teu aya material atawa fénomena fisika lianna iwal ti fénomena anu keur ditaliti kiwari. Rohangan bébas dianggap ngarupakeun kaayaan dasar médan éléktromagnétik. Énerji pancaran ngarambat ngaliwatan rohangan bébas dina wangun gelombang éléktromagnétik, saperti gelombang radio jeung cahaya katémbong (diantarana frékuénsi-frékuénsi spéktrum éléktromagnétik). Harga konstanta disebut perméabilitas rohangan bébas. Permittivitas rohangan bébas, , ngarupakeun rasio tina electric displacement field jeung médan listrik dina rohangan bébas. Nurutkeun téori rélativitas, énerji pancaran dina rohangan bébas ngarambat sagancang laju cahaya, henteu gumantung kana laju pangawas atawa sumber asal gelombang.
Kaayaan idéal jeung panerapan-panerapan dina dunya nyata[édit | sunting sumber]
Rohangan bébas ngagambarkeun yén rohangan kasebut bener-bener hampa tina material sarta henteu boga médan atawa gaya éksternal salian ti médan atawa gaya dina rohangan hampa anu keur ditaliti kiwari. Rohangan bébas, katut tekanan gas anu enol mutlak ngarupakeun idéalisasi matématis. Contona, dina rohangan hampa "vacuum" di angkasa luar, aya saeutik matéri (sabagian gedéna mangrupa hidrogén), sarta nois kosmik. Karapetan midiyeum antar planét jeung midiyeum antar béntang sanajan leutik pisan, ngarupakeun "rohangan bebas". Latar gelombang mikro kosmik miboga suhu saukuran 2.725 K, anu nunjukkeun ayana foton kalawan karapetan 400 /cm³.[1]
Rohangan bébas ngarupakeun filosofi anu henteu pernah kawenehan dina prakték. Kantor Patén Amerika Serikat ngadéfinisikeun "rohangan bébas " pikeun panerapan radio jeung radar saperti kieu: "rohangan dimana pamindahan énerji dina satiap arah henteu keuna hahalang, saperti anu kaalaman dina atmosfir, laut, atawa dunya". (US Patent Class 342, Class Notes [2]) Hal ieu béda jauh jeung définisi téoritis ngeunaan rohangan bébas lantaran hadirna material dina kabéh conto bogana USPTO. Dumasar kana définisi ieu, dina rupa-rupa frékuénsi élektromagnétik, sababaraha kondisi karapetan ngarupakeun aproksimasi anu cukup pantes pikeun ngaharib kana rohangan bébas. [rujukan?]
Tempo ogé[édit | sunting sumber]
Cutatan[édit | sunting sumber]
- ↑ Martin J. Rees (1978), "Origin of pregalactic microwave background", Nature 275: 35-37.
- ↑ U.S. Patent Classification System - Classification Definitions as of June 30, 2000
Rujukan[édit | sunting sumber]
- Davida, "What is the significance of permittivity of free space?". Ask A Scientist, Physics Archive.
- Susan Lea, "Electromagnetic waves in free space". (PDF)
- Eric W. Weisstein, "Permittivity of Free Space".
- Eric estrada. Weisstein, "Permeability of Free Space".
- "Characteristic impedance of free space". TechTarget, 2005.


text:
Simpangan baku
Dina probabilitas jeung statistika, simpangan baku biasa digunakeun keur ngukur statistical dispersion. Simpangan baku diartikeun ogé akar kuadrat tina varian. Hal ieu dimaksudkeun keur ngukur "dispersi" nyaéta 1) angka non-négatif; jeung 2) miboga unit nu sarua jeung datana.
Bisa dibédakeun antara simpangan baku σ (sigma) tina populasi atawa variabel acak, jeung simpangan baku s tina sampel. Rumusna dijelaskeun di handap.
Watesan simpangan baku dina statistik mimiti dikenalkeun ku Karl Pearson (On the dissection of asymmetrical frequency curves, 1894).
Daptar eusi
Interprétasi jeung Pamakéan[édit | sunting sumber]
Sacara gampang, simpangan baku nyebutkeun sabaraha jauh unggal anggota sampel atawa populasi tina nilai mean sampel atawa populasi. Nilai simpangan baku anu gede nunjukkeun yen anggota anggota nu dimaksud jauh tina mean. Nilai simpangan baku leutik nunjukkeun yen anggota nu dimaksud raket atawa aya sabudeureun mean.
Conto, susunan {0,5,9,14} jeung {5,6,8,9} ngabogaan nilai mean 7, tapi nilai susunan data nu kadua ngabogaan nilai simpangan baku anu leuwih leutik.
Simpangan baku oge biasa dipake keur ngukur kateupastian. Conto dina elmu fisika, waktu ngalakukeun "pengulangan" measurements simpangan baku tina pengukuran nyaeta precision tina eta pengukuran. Waktu keur mutuskeun yen ukuran sarua jeung prediksi, ukuran simpangan baku ngarupakeun hal anu kacida pentingna: lamun ukuran kacida jauhna tina prediksi (ku jarak ukuran simpangan baku), bisa dianggap yen ukuran patojaiah jeung prediksi. Hal ieu ngajadikeun pamikiran yen rentang nilaina kaluar tina anu diperkirakeun lamun prediksina bener. Tempo prediction interval.
Harti jeung cara pondok ngukur simpangan baku[édit | sunting sumber]
Anggap nilai tina hiji populasi x1,...,xN (nu ngarupakeun wilangan riil). Mean populasi dirumuskeun ku
(tempo kumpulan notasi) sarta simpangan baku populasi dirumuskeun ku
Cara gampang ngitung simpangan baku dina jumlah nu sarua dirumuskeun ku
Simpangan baku variabel acak X diartikeun ku
Catetan yen teu sakabeh variabel random mibanda simpangan baku, lamun nilai ekspektasi euweuh. Lamun variabel random X dicokot tina nilai x1,...,xN ku probabiliti nu sarua, simpangan baku bisa diitung make rumus samemehna.
Dina kaayan nilai sampel x1,...,xn ti populasi nu gede, sababaraha pangarang ngartikeun sampel simpangan baku ku
Alesan keur harti ieu yen s2 ngarupakeun unbiased estimator keur varian σ2 ti populasi. Catetan s sorangan lain unbiased estimator keur simpangan baku σ; hal ieu cenderung underestimate ti populasi simpangan baku.
Aturan keur data sebaran normal[édit | sunting sumber]
Dina praktekna, biasa diasumsikeun yen data ngabogaaan sebaran normal. Lamun asumsi ieu bisa diyakinkeun, mangka nilai 68% dina 1 simpangan baku jauh tina mean, nilai 95% dina dua simpangan baku jauh tina mean, sarta nilai 99.7% nutupan dijero 3 simpangan baku tina mean. Ieu dikanyahokeun salaku "aturan 68-95-99.7".
Hubungan simpangan baku jeung mean[édit | sunting sumber]
Mean jeung simpangan baku tina susunan data ngarupakeun hal nu raket sarta umumna ditulis babarengan. Hal nu penting, simpangan baku nyaeta ukuran "alami" dispersi statistik lamun pusat data diukur ku mean. Rumus pastina nyaeta: suppose x1,...,xN are real numbers and define the function
Ngagunakeun kalkulus, teu hese keur nembongkeun yen σ(r) mibanda unique minimum keur
Interpretasi geometrik[édit | sunting sumber]
Keur ngarti geometri leuwih jentre, urang mimitian ku populasi tina tilu nilai, x1,x2,x3. Hartina yen titik P= (x1,x2,x3) aya dina R3. Anggap garis L = {(r,r,r) : r aya dina R}. Ieu ngarupakeun "diagonal utama" nu ngaliwatan aslina. Lamun tilu nilai tadi sarua, mangka simpangan baku sarua jeung nol sarta P bakal nutupan L. Mangka taya alesan ke nganggap simpangan baku pakait jeung jarak P ka L. Ieu ngarupakeun kasus nu bener. Pindah ortogonalitas ti P kana garis L, salah sahiji titik sasaran
numana kordinat nilai mean dimimitian. Aljabar sederhana nunjukeun yen jarak antara P jeung R (hartina sarua jeung jarak antara P jeung garis L) dirumuskeun ku σ√3. Rumus analogna (3 digantikeun ku N) oge valid keur populasi nilai N values; mangka saterusna dinaRN.
Simpangan baku salaku tingkat kapercayaan[édit | sunting sumber]
Dina percobaan ilmiah, hiji kapercayaan tina ukuran kajadian ngarupakeun hasil tina signal tinimbang ngan sakadar tina ramalan statistik. Mangka luhurna tingkat kapercayaan, ngarupakeun ukuran kajadian tinimbang ramalan.


text:
Friday, September 22, 2006
Thursday, September 21, 2006
Basa Sunda Doel Sumbang
pameget mah cararunih..
cunihin ge kararasep
Aturanana, lamun kecap cunihin make rarangken 'ar' di tengah anu nuduhkeun plural atawa jamak alias leuwih ti hiji, kuduna teh jadi carunihin, sabab lamun jadi cararunih mah tangtu kecap asalna lain cunihin, tapi cunih. Padahal sakanyaho kuring mah, dina basa Sunda euweuh kecap cunih.
buad baeud ih meni geuleuh..
Eneng mani somse, sombong sekali..
Basa 'gaul': Lu kok gitu banget sih sama gue..
Monday, September 18, 2006
Munapek
- Wasta: Anu, plus gelar aya kana sadeupana
- Pagawean: Koruptor
- Hobi: Pejabat
Thursday, September 14, 2006
Milangkala
Wednesday, September 13, 2006
Basa Sunda Feodal?
- Ka Presiden: "Jika Bapak Presiden berkenan, saya mohon ijin untuk mengundang Bapak singgah ke rumah saya."
- Ka Tukang Runtah: "Pak, nanti mampir ke rumah ya!"
- Ka Ratu: "I should have been very glad if Her Majesty would spend a little of your valuable time to reply my letter."
- Ka Tukang runtah: "Please reply my letter."
- Teu dibiasakeun ku kolotna pikeun ngagunakeun basa Sunda anu bener undak usukna. Ieu teh bakal turun tumurun ka anakna, incuna, buyutna, jst. Akibatna, muncul generasi nu 'ngarasa lieur' mun geus urusan jeung undak usuk basa.
- Mumul diajar. Najan ku kolot teu dididik sangkan bisa ngalarapkeun undak usuk basa, tapi lamun aya kahayang pikeun diajar mah pan bisa oge mulungan elmu ti nu sejen. Loba keneh urang Sunda nu ngarti tur paham sual undak usuk basa.
- Pangajaran basa Sunda di sakola waktuna kacida samporet tur disungkeret. Komo deuih lamun guru nu ngajarna teh sarua teu bisa. Ancur pisan ieu mah. Dijamin, barudak sakola teh beuki ngacapruk bas Sundana.
- Najan mindeng teu diaku, sabenerna loba urang Sunda anu ngarasa turun gengsi lamun ngobrol make basa Sunda. Bisa jadi ieu teh mangrupa akumulasi tina kahengkeran seler Sunda, nepi ka muncul sikep inferiority complex alias minder jadi urang Sunda. Kahengkeran nu dimaksud teh diantarana, urang Sunda mah mun geus 'jeneng' biasana gumede jeung aing-aingan, beda jeung seler sejen. Hiji deui, kalolobaanana, lamun urang Sunda geus beunghar, ngomongna ganti 'frekuensi' jadi basa Indonesia. Masing teu diaku ge, da kanyataanana memang kitu.
Monday, September 11, 2006
Tukang Renten
Friday, September 08, 2006
Padu Heuay!
Tuesday, September 05, 2006
Ambek Sunda
Monday, September 04, 2006
Banner Blog Urang Sunda
Tetela sanggeus dikorehan mah loba geuning urang Sunda nu nge-blog teh. Basa nu dipakena rupa-rupa, aya nu make basa Indonesia, basa Inggris, basa Sunda, malah aya oge nu direumbeuy, tiluanana dipake.
Asa reugreug nempo kitu mah. Tetela urang Sunda teh henteu tinggaleun-tinggaleun teuing, najan tacan walatra oge. Enya da memang can kabeh urang Sunda bisa akses internet. Susuganan ka hareup mah (duka iraha!) pamarentah "mampuh jeung niat" nyadiakeun sarana katut prasarana sangkan internet bisa murah, fasilitasna teu hese, tur kahontal ku sarerea.
Najan balatak blog bogana urang Sunda, tapi rada hese rek neguhna, iwal mun geus pancakaki atawa wawanohan. Naon sababna? Da euweuh cirina atuh. Tah, ku sabab kitu, ieu mah usul ka sadaya nu maca, kumaha lamun blog urang Sunda teh urang cirian make banner leutik. Keur sementara, kuring nyieun banner ukuran 120x60 pixel, bisa disimpen dina side bar, jadi moal matak hareurin.
Ieu mah sementara we, pami aya nu langkung sae mah gentos we ku nu sae, nu penting mah aya cirina. Jadi moal hese neguh, yakin, da make ciri atawa tetengger tea.
Tapi ampun paralun, ieu teh lain rek ngagung-ngagung chauvinisme atawa sumanget kadaerahan nu heureut. Maksudna ge ieu mah manjangkeun tali mimitran di antara urang Sunda nu nge-blog di Internet. Maenya ari batur meunang reueus kana sarakan, ari urang Sunda teu meunang reueus?
Saha cenah anu meunang masang banner Blog Urang Sunda teh? Ah saha we nu ngarasa urang Sunda, nu ngarasa nyaah ka ki Sunda. Rek bisa basa Sunda, rek henteu. Rek blogna ditulis dina basa Indonesia, dina basa Inggris, komo nu make basa Sunda mah, dianjurkeun pisan.
Tapi eta ge upami kamanah, pami henteu mah sawios ah. Rek tuang jinis we, dipasang dina blog nu kuring. Reueus sosoranganan? He..he..sawios ah.. Nu bade nganggo, script-na aya di handap. Kantun di copy paste, beres.
Nyanggakeun.
Script Banner Blog Urang Sunda
Sunday, September 03, 2006
Filosofi si Kabayan
Saturday, September 02, 2006
Ebook Sunda Munggaran Sa-Alam Dunya
- Mun ebook nu ngagunakeun basa Inggris jeung basa Indonesia aya di internet, kunaon ari nu ngagunakeun basa Sunda bet suwung? Pikiran kieu teh teu weleh gumulung jeroeun uteuk. Mun teu dilaksanakeun, jigana kuring terus-teruan dikukuntit ku pikiran samodel kieu. Lian ti eta, mun teu dimimitian ti ayeuna rek iraha deui atuh?
- Kuduna mah ieu nu kahiji: Penerbit buku konvensional can tangtu (pasti moal)aya nu daekeun medalkeun tulisan-tulisan kuring.
- Lian ti murah, nyieun ebook mah bisa ku sorangan, teu kudu muruhkeun, teu kudu icil duit, teu kudu kaluar modal rohaka.
- Nyieunna cukup sakali, tapi diundeurna bisa ku sarayak-rayak, rek sarebu urang, rek saratus rebu urang jst., nyieun ebookna mah cukup sasiki.
- Mun geus aya nu ngamimitian mah, sugan we engkena jadi loba ebook nu ngagunakeun basa Sunda. Ka hareupna, saha nu apal, sugan we aya penulis kawentar nu daek medalkeun karyana dina wangun ebook, komo bari jeung gratis mah, pedo! Pan urang-urang (urang Sunda) tah nu untungna..
Inferiority Complex Urang Kampung


text:
NYUKSESKEUN WAJIB BELAJAR
Dina danget ieu sim kuring seja ngaguar hiji pedaran ngeunaan tarekah nyukseskeun Program Wajib Belajar. Anu numutkeun sim kuring mah ieu pedaran teh kalintang peryogina pikeun ngawujudkeun bangsa anu maju, subur sareng makmur. Margi hiji nagara moal tiasa ngaronjat atanapi maju saupamina jalmi-jalmina teu gaduh elmu pangaweruh atanapi barodo. Tah salahsawios cara sangkan jalma-jalma tiasa ngagaduhan elmu pangaweruh taya lintang ti kedah sakola. Kukituna ngalangkungan ieu acara sim kuring cumeluk ka dulur-dulur anu ayeuna teuacan sarakola, hayu urang sarakola meungpeung pamarentah ngabebaskeun kana sagala rupa waragad ku ayana BOS tea.